To παρό άρθρο δημοσιεύθηκε για πρώτη φορά στο περιοδικό YOGA τον Μάρτιο του 2005\nΗ Ομοιοπαθητική. Τι είναι;\nΌταν προσκαλούμαι να γράψω ένα οποιοδήποτε άρθρο για την Ομοιοπαθητική το πρώτο που σκέφτομαι είναι πώς να αποφύγω να διατυπώσω κοινοτυπίες. Υπάρχουν πράγματα που έχουν ειπωθεί ξανά και ξανά κι αυτά που έτσι κι αλλιώς δεν τα διάβασαν πολλοί ποτέ. Η χρυσή τομή δεν είναι πάντα εύκολο να βρεθεί.\nΠάντως η Ομοιοπαθητική είναι εκείνο το θεραπευτικό σύστημα που οι ρίζες του βρίσκονται στον Ιπποκράτη και η θεμελίωσή του ως επιστήμης έγινε τη σύγχρονη εποχή από τον Γερμανό ιατρό Σ. Χάνεμαν (S. Hahnemann 1755-1843).\nΟ Χάνεμαν υπήρξε ένα λαμπρό επιστημονικό πνεύμα μια εποχή που τα κύρια θεραπευτικά μέσα αποτελούσαν τα μίγματα με δεκάδες φάρμακα, οι βδέλλες και οι αφαιμάξεις. Εκείνη την εποχή συνέλαβε την ιδέα της θεραπείας με απειροελάχιστες δόσεις φαρμάκου. Στις ημέρες μας που η θεωρία της σχετικότητας του Αϊνστάιν έφερε μπροστά στα μάτια μας ένα σύμπαν υλοενέργειας μπορούμε να μιλήσουμε για ενεργειακή θεραπεία με την βοήθεια ενεργειακού φαρμάκου.\nΜε τα χρόνια πιστεύω όλο και περισσότερο ότι η φράση «ομοιοπαθητικά φάρμακα» αποτελεί απλά μια σύμβαση, έναν εύκολο τρόπο για να συνεννοούμαστε. Στην πραγματικότητα πρόκειται για μήκη κύματος, ιδιοσυχνότητες των οποίων η αποκωδικοποίηση θα οδηγήσει μελλοντικά την ιατρική και γενικότερα την θεραπεία σε καινούρια σύνορα.\nΕάν μιλήσουμε σε ενεργειακό επίπεδο ο κάθε ασθενής με τα συγκεκριμένα συμπτώματά του στην πραγματικότητα αποτελεί μια συγκεκριμένη ιδιοσυχνότητα. Η θεραπεία του μπορεί να επιτελεστεί με την πρόσληψη της όμοιας συχνότητας που παρέχει το φάρμακο. Η θεραπεία κατ’ αυτή την έννοια είναι αποτέλεσμα του φαινομένου του συντονισμού με την έννοια της φυσικής. Όλα αυτά μπορεί να ακούγονται πολύ «κάπως» σε πολλούς σκεπτικιστές. Παρόλα αυτά η αλήθεια είναι ότι σε πολλές περιπτώσεις το καλό αποτέλεσμα αυτών των θεραπειών για περισσότερα από 150 χρόνια δείχνει ότι υπάρχει καπνός και φυσικά όπου υπάρχει καπνός υπάρχει επίσης και φωτιά.\nΤι είναι το λεγόμενο ιδιοσυγκρασιακό φάρμακο\nκαι τι δεν κάνει η ακαδημαϊκή ιατρική.\nΕάν κάτι χαρακτηρίζει την Ομοιοπαθητική – πέρα από το ενεργειακό φάρμακο και τον τρόπο θεραπείας με αυτό - είναι η προσοχή που επιδεικνύει σε κάθε συγκεκριμένο ασθενή.\nΕίναι απορίας άξιο το γεγονός ότι ενώ σε περασμένες εποχές οι γιατροί έδιναν πολύ μεγάλη προσοχή στην ιδιοσυστασία του ασθενούς στην εποχή μας αυτό έχει υποβαθμιστεί σε μεγάλο βαθμό. Σήμερα ο ιατρικός κόσμος δίνει μεγαλύτερη προσοχή στην ασθένεια και στο φάρμακο παρά στην ιδιοσυστασιακή ιδιαιτερότητα και μοναδικότητα του κάθε συγκεκριμένου ασθενούς που πρέπει να πάρει το φάρμακο. Αυτό έχει οδηγήσει στην μηχανικοποιημένη συνταγογράφηση, του στυλ: 20-30 συνταγές την ώρα. Αυτό επίσης όπως το αντιλαμβάνεται και ο μη ειδικός δεν είναι ότι καλύτερο προκειμένου για τα ζητήματα της υγείας.\nΗ ακαδημαϊκή ιατρική επίσης συχνά πάσχει από έπαρση. Επιθυμεί να είναι ο τιμητής των πάντων για τα θέματα της υγείας και ωστόσο αποφεύγει συστηματικά να κάνει οποιαδήποτε αυτοκριτική για τα δικά της τεκταινόμενα. Αν εξαιρέσουμε τις θαυμάσιες προόδους της χειρουργικής και των διαγνωστικών μεθόδων η ιατρική σήμερα αδυνατεί να απαλλάξει την ανθρωπότητα από το συνεχώς αυξανόμενο κύμα των ασθενειών. Επάνω σε αυτή την απλή αλήθεια για πολύ καιρό δεν στοχαζόταν καθόλου. Για πολλούς επίσης αποτελεί ένα επικερδές επάγγελμα που φυσικά επιθυμούν να συνεχίσει να είναι σταθερά τέτοιο.\nΗ ακαδημαϊκή ιατρική σε αρκετές περιπτώσεις επίσης δεν είναι ειλικρινής και συχνά δεν σκύβει επάνω από τον ασθενή με πραγματικά ανθρώπινο ενδιαφέρον. Αυτός είναι και ένας μόνο από τους λόγους που όλο και περισσότεροι άνθρωποι σήμερα στρέφονται στις εναλλακτικές θεραπευτικές μεθόδους. Αυτή η μικρή κριτική φυσικά δεν ισχύει για τα εκλεκτά εκείνα μέλη της ιατρικής κοινότητας που έχουν αφιερωθεί ολόψυχα και με ειλικρίνεια στην υπηρεσία του ασθενούς.\nΠαρόλα αυτά η ιδιοσυγκρασία αποτελεί σε μεγάλο βαθμό την ουσία της ομοιοπαθητικής προσέγγισης στη θεραπεία. Στην πραγματικότητα χωρίς κάτι τέτοιο δεν υπάρχει ομοιοπαθητική θεραπεία. Το ιδιοσυγκρασιακό φάρμακο είναι εκείνο που ταιριάζει στο σύνολο της ιδιοσυγκρασίας του ασθενούς. Η χορήγησή του πολύ συχνά θα οδηγήσει σε μια συνολική ρύθμιση της υγείας του ατόμου.\nΣυχνά μου αρέσει να λέω ότι το ιδιοσυγκρασιακό φάρμακο είναι κάτι σαν ένα κατσαβίδι που κάπου θα σφίξει μια βίδα, κάπου θα χαλαρώσει μια άλλη και θα αρχίσει ξανά να λειτουργεί σωστά ο μηχανισμός της υγείας. Το που θα κάνει τι δεν υπάρχει πρακτικός τρόπος να το γνωρίζουμε. Ωστόσο ξέρουμε – το βλέπουμε από τα αποτελέσματά του - ότι θα επιφέρει εκείνες τις επιθυμητές αλλαγές που βαθμιαία θα προωθήσουν και θα αναβαθμίσουν την υγεία του ατόμου.\nΑπό μια άποψη αυτό που κάνει το ιδιοσυγκρασιακό φάρμακο είναι να δίνει στον οργανισμό εκείνη την απαραίτητη ενεργειακή ώθηση που του λείπει και η οποία θα τον βοηθήσει να αυτοθεραπευθεί.\nΗ λήψη του ομοιοπαθητικού ιστορικού και το ήθος του θεράποντος\nΗ ορθή λήψη του ομοιοπαθητικού ιστορικού αποτελεί την πρώτη απαραίτητη προϋπόθεση για την εύρεση του κατάλληλου φαρμάκου για τον ασθενή. Η άλλη είναι η ορθή ανάλυση των συμπτωμάτων του. Ο σωστός ομοιοπαθητικός θα αφιερώσει πολλή ώρα και προσοχή για να ακούσει τον ασθενή του και όση χρειασθεί για να ασχοληθεί αργότερα και από μόνος του με την μελέτη του περιστατικού.\nΥπάρχουν λαμπροί ομοιοπαθητικοί που αφιερώνουν μια δύο ή και τρεις ώρες σε κάθε ασθενή τους. Υπάρχουν ομοιοπαθητικοί που δεν κοιτούν το ρολόι τους. Υπάρχουν λαμπροί ομοιοπαθητικοί και χαρισματικοί θεραπευτές που έχουν την τόλμη – κόντρα στο πνεύμα του καιρού μας - να λαμβάνουν συγκριτικά με τις υπηρεσίες τους μόνο ελάχιστα χρήματα.\nΤο ήθος εκείνου που προτίθεται να θεραπεύσει φυσικά δεν είναι κάτι που διδάσκεται ούτε εξετάζεται στις ιατρικές σχολές. Η έλλειψή του δεν παρεμποδίζει κάποιον από του να λάβει το πτυχίο του. Επομένως η παρουσία πτυχίου είναι λάθος να θεωρείται a priori ως η πανάκεια για την δήθεν επάρκεια του επίδοξου υπηρέτη της θεραπείας. Η συνήθης εκπαίδευση χωρίς την ύπαρξη ήθους και ορθού ανθρωπιστικού κίνητρου στην καλύτερη περίπτωση συχνά βγάζει μόνο θαυμάσιους ξύλινους ή και σιδερένιους τεχνοκράτες. Οι λαμπρές εξαιρέσεις της ανεπαρκούς σε ανθρώπινο επίπεδο εκπαίδευσης λίγες ή πολλές φυσικά και υπάρχουν.\nΗ ιστορία αναφέρει ότι κάποτε στον μεγάλο Ελβετό ομοιοπαθητικό Pierre Schmidt (1894-1987) είχε προσέλθει για θεραπεία μια κυρία. Δίπλα της παρευρισκόταν ο μπάτλερ της και έξω περίμενε ένα πολυτελές αυτοκίνητο μάρκας Rolls Royce. Όταν τελείωσε η ομοιοπαθητική συνέντευξη λίγο πριν φύγουν ο μπάτλερ – προφανώς σύμφωνα με την οδηγία της κυρίας του – άφησε επάνω στο τραπέζι του γιατρού το καπέλο του γεμάτο με χαρτονομίσματα συνολικά μεγάλης αξίας. Ο Pierre Schmidt πήρε απλά ένα από αυτά που αντιστοιχούσε στην συνήθη αμοιβή του και επέστρεψε ευγενικά τα υπόλοιπα. Άραγε θα ήμασταν υπερβολικοί εάν λέγαμε τέτοιου είδους ήταν πάντα οι άνθρωποι που πήγαν την ανθρωπότητα μερικά βήματα μπροστά;\nΚατά τα λοιπά η λήψη του ομοιοπαθητικού ιστορικού περιέχει πάρα πολλές ερωτήσεις σε πολλά και διάφορα, από το τι τρώμε ή το τι δεν μας αρέσει να τρώμε, τι μας πειράζει, πως κοιμόμαστε, τι χαρακτήρα έχουμε, κλπ. Ακόμη θα πρέπει να ειπωθούν και πολύ προσωπικά ζητήματα όπως εκείνα που σχετίζονται με την σεξουαλικότητα του ατόμου, τις φοβίες του, διάφορες τραυματικές εμπειρίες που βίωσε κλπ.\nΣυχνά πολλοί αναρωτιούνται αν χρειάζονται όλες αυτές οι πολύ προσωπικές πληροφορίες. Σίγουρα χρειάζονται. Ωστόσο ο πραγματικά εκλεπτυσμένος ομοιοπαθητικός θα τις συλλέξει με περισσή φροντίδα αλλά και λεπτότητα και μάλιστα στην κατάλληλη στιγμή. Επίσης αρκετά πράγματα δεν λέγονται με την πρώτη φορά αλλά ακούγονται στη δεύτερη ή την τρίτη, όταν ο ασθενής αισθάνεται πλέον μεγαλύτερη εξοικείωση με τον ομοιοπαθητικό του. Όλα αυτά είναι κατανοητά και στην πραγματικότητα αποτελούν μέρος της οικοδόμησης μιας ανθρώπινης σχέσης σε βάθος, που θα δράσει και αυτή σε ικανό βαθμό θεραπευτικά.\nΘεραπεία δεν είναι μόνο τα όποια φάρμακα αλλά και η ανακούφιση του ψυχικού κόσμου του ασθενούς που υποφέρει και αγωνιά να εκφραστεί, να βρεθεί μπροστά σε κάποια ανοικτή καρδιά και νου. Από μια άποψη από εκεί ακριβώς είναι που θα πρέπει να ξεκινά η βοήθεια στον ασθενή. Φυσικά αυτή την ικανότητα δεν την έχουν όλοι, ούτε βέβαια την διδάσκουν τα πανεπιστήμιά μας.\nΟι αντιδράσεις του ασθενούς στο ομοιοπαθητικό φάρμακο\nΌταν ο χρόνιος ασθενής λάβει το ομοιοπαθητικό ιδιοσυγκρασιακό του φάρμακο η ενέργεια του φαρμάκου θα κατευθυνθεί γρήγορα στο ενεργειακό πεδίο του ασθενούς και από εκεί θα αρχίσει να κάνει τις ρυθμίσεις που είπαμε και προηγούμενα.\nΗ θεωρία και οι παρατηρήσεις της Ομοιοπαθητικής μας λένε ότι θα προκληθεί μια από δέκα ή δώδεκα πιθανές αντισταθμιστικές δράσεις. Όταν περάσει ένας μήνας θεραπείας ο ομοιοπαθητικός κατά την επανεξέταση του ασθενούς θα δει τι έγινε στο μεταξύ προκειμένου να προχωρήσει στη συνέχεια της θεραπείας. Και τώρα ας προσεγγίσουμε στο κυρίως θέμα μας και ας μιλήσουμε για τις στοιβάδες παθολογίας:\nΣτοιβάδες παθολογίας και το παράδειγμα του κρεμμυδιού\nΣτα εκλαϊκευμένα άρθρα είναι λογικό να προσπαθούμε να γίνουμε κατανοητοί με απλά, καθημερινά παραδείγματα. Έτσι θα πρέπει να πούμε ότι η παθολογία του κάθε συγκεκριμένου ασθενούς κατά κάποιο τρόπο μοιάζει με ένα κρεμμύδι οι φλούδες του οποίου αποτελούν τις λεγόμενες στοιβάδες παθολογίας που έχει ο συγκεκριμένος ασθενής. Και όλα αυτά βέβαια τα εννοούμε σε ενεργειακό επίπεδο.\nΦυσικά ο κάθε ασθενής δεν έχει τις ίδιες στοιβάδες παθολογίας με κάποιον άλλο. Ωστόσο σε οποιαδήποτε περίπτωση αυτό που κάνει κάθε φορά η σωστή και επιτυχής ομοιοπαθητική συνταγογράφηση είναι να αφαιρεί από τον ασθενή ένα στρώμα, ένα επίπεδο παθολογίας. Κάθε φορά που ο ασθενής λαμβάνει ένα ιδιοσυγκρασιακό φάρμακο απαλλάσσεται από ένα φλούδι του προσωπικού του κρεμμυδιού παθολογίας και η υγεία του βελτιώνεται. Την ιδεατή τέλεια υγεία θα την φαντασθούμε ως το κέντρο του κρεμμυδιού που αναφέραμε.\nΤο φαινόμενο της αναδρομής ή ανακεφαλαίωσης (recapitulation)\nΚάθε φορά που ο ασθενής λαμβάνει το κατάλληλο για αυτόν ιδιοσυγκρασιακό φάρμακο η ενέργεια του φαρμάκου αρχικά προωθείται σε μια ενεργειακή περιοχή η φύση της οποίας είναι διαφορετική από εκείνη του βιολογικού επιπέδου μας. Στην πραγματικότητα η ενέργεια μοιάζει να εισέρχεται στο λεγόμενο χωροχρονικό συνεχές, διαπερνά τα ενεργειακά στρώματα του κρεμμυδιού, ερευνά και επιδιορθώνει. Επίσης ξετρυπώνει – έτσι θα το διατυπώσω – τα παλαιά συμπτώματα που υπάρχουν εκεί και τα φέρνει στην επιφάνεια, στο συνειδητό.\nΈνας ολόκληρος κόσμος που ζήσαμε κάποτε συνεχίζει να υπάρχει στο Όλο του χωροχρονικού συνεχούς και το ομοιοπαθητικό φάρμακο λειτουργεί σαν μηχανισμός προβολής. Βγάζει περιεχόμενα από το ασυνείδητο στην επιφάνεια στο συνειδητό. Μιλώντας με όρους της ψυχολογίας του βάθους είναι γνωστό ότι το ασυνείδητο επιζητεί πάντα να γίνει συνειδητό. Ένας ολόκληρος κόσμος είναι σαν να θέλει να μας πει: «Ε! εσείς εκεί πέρα προσέξτε με!»\nΑυτή η δράση της ενέργειας του ιδιοσυγκρασιακού φαρμάκου επομένως μπορεί να είναι πολύ χρήσιμη στην ψυχοθεραπεία όταν ο ασθενής πρέπει να θυμηθεί ή να βιώσει ξανά τα παλαιά του τραύματα σε μια προσπάθεια να απελευθερωθεί για πάντα από αυτά. Η συνεργασία της Ομοιοπαθητικής με την ψυχοθεραπεία θα δώσει στην δεύτερη μεγάλα φτερά καθώς και μια επιτάχυνση της εργασίας και των αποτελεσμάτων της. Αυτό δεν έχει γίνει ακόμη επαρκώς αντιληπτό.\nΗ επανεμφάνιση των παλαιών συμπτωμάτων, ψυχικών ή και σωματικών, που συμβαίνει μέσα στο πλαίσιο που ειπώθηκε δείχνει έμμεσα στον ομοιοπαθητικό μέχρι ποια περίπου στιγμή μέσα στον χρόνο ταξίδεψε η ενέργεια του φαρμάκου. Για παράδειγμα εάν ο ασθενής βιώσει και πάλι έναν συγκεκριμένο έντονο πονοκέφαλο που του συνέβαινε πριν από 6-7 χρόνια θα ξέρουμε ότι το φάρμακο εμβάθυνε μέχρι εκείνη την εποχή.\nΑυτή η διαδικασία, που μέσα στα πλαίσια της Ομοιοπαθητικής ονομάζεται ανακεφαλαίωση (recapitulation) των συμπτωμάτων, αποτελεί ένα πολύ σπουδαίο φαινόμενο του οποίου η σημασία και οι συνέπειες – ακόμη και σε φιλοσοφικό επίπεδο – δεν έχουν γίνει επαρκώς αντιληπτές. Ακόμη το φαινόμενο αυτό δείχνει ότι τα παρελθόντα συμβάντα δεν εξαφανίσθηκαν απλά αλλά ότι συνεχίζουν να υπάρχουν κάπου και ότι πιθανά τίποτε δεν χάνεται.\nΕάν το κατάλληλο για εμάς ομοιοπαθητικό φάρμακο μπορεί να μας ταξιδέψει μέσα στον προσωπικό μας - εάν επιτρέπεται η λέξη – χωροχρόνο τότε έχουμε την αρχή ενός πολύ ενδιαφέροντος νήματος που μπορεί να μας οδηγήσει σε τεράστια συμπεράσματα για τη φύση του ανθρώπου αλλά και του Σύμπαντός μας.\nΑπό μια άποψη το φαινόμενο της ανακεφαλαίωσης αποτελεί ένα ταξίδι μέσα στον χρόνο και είναι πολύ πιθανό ότι αυτό - όπως και το ταξίδι στον τεράστιο χώρο του Σύμπαντος μας - θα είναι μια υποκειμενική συνειδησιακή κατάσταση. Οι τεράστιες αποστάσεις ετών φωτός δεν θα γεφυρωθούν πιθανά με μηχανές αλλά από την συνειδητότητα του ανθρώπου. Κάτι από αυτό ειπώθηκε πρόσφατα και στην ταινία «ΕΠΑΦΗ» με την Τζόντυ Φόστερ.\nΘέλω πάντα να οραματίζομαι μια μελλοντική εποχή στην οποία θα πρέπει να ζήσουν τα παιδιά, τα εγγόνια ή τα δισέγγονά μας. Μια εποχή που η ανθρωπότητα θα έχει περάσει από την παιδική της ηλικία στην εφηβεία. Μια εποχή στην οποία θα είναι περισσότερο σοφή και θα ατενίσει την απειροσύνη με αληθινή αγάπη, απαλλαγμένη από τα τραύματα και από τους συχνά εμφυτευμένους φόβους της.\nΤότε αυτά τα πράγματα, δηλαδή οι τεχνικές και οι ερευνούμενες θεραπευτικές μέθοδοι, πιθανώς θα διδάσκονται από σοφούς και εξελιγμένους ανθρώπους στα σχολεία και στα πανεπιστήμια σε σπουδαστές που πρώτιστα και απαραίτητα θα έχουν τα προαπαιτούμενα ορθά κίνητρα προσφοράς προς τον πάσχοντα συνάνθρωπο.\nΘέλω να ευελπιστώ ότι η παρούσα ζοφερή για την ανθρωπότητα εποχή θα περάσει, όπως περνά πάντα και εκείνη η προσωπική δύσκολη στιγμή κάθε ανθρώπου λίγο πριν ο ίδιος δει Φως.\nΦως και σκοτάδι υπάρχουν και συχνά εναλλάσσονται σε παρουσία μέσα στη φύση του Σύμπαντός μας. Έτσι έστω κι αν ζούμε σε μια όχι ιδιαίτερα φωτεινή εποχή, ωστόσο μπορούμε πάντα να την οραματιζόμαστε.\nΑς δώσουμε σήμερα μήνυμα ελπίδας στους συνανθρώπους μας, ελαφρύνοντας το βάρος τους και φωτίζοντας - κατά το δυνατόν - τον δρόμο τους με τα όμορφα οράματα της προσφοράς, της καρδιάς και της αγάπης.\nΈνα τέτοιο ανθρωπιστικό όραμα υπήρξε για εμένα πάντα η Ομοιοπαθητική. Εύχομαι και ελπίζω να το δουν και πολλοί άλλοι ως τέτοιο.


Πανακότα σοκολάτας - Παναγία Μεγαλόχαρη\nΗ πανακότα είναι από τα πλέον κλασικά γλυκά, που προσφέρουμε μετά από ένα γεύμα. Πολλοί νομίζουμε πως το γλυκό αυτό είναι δύσκολο στην προετοιμασία του, αλλά όταν θα αποφασίσετε να το φτιάξετε θα καταλάβετε πόσο εύκολο είναι αυτό το γλυκό.\n250ml κρέμα γάλακτος 35%\n165ml γάλα πλήρες\n4γρ. ζελατίνη σε φύλλα (1½ ζελατίνα περίπου)\n100ml κρέμα γάλακτος 35%\nΜαλακώνετε τα φύλλα ζελατίνης σε ένα μπολ με πολύ κρύο νερό. Τα βγάζετε από το νερό και τα στραγγίζετε. Σε μπεν-μαρί ή φούρνο μικροκυμάτων (έως 500W) λιώνετε την κουβερτούρα. Στο μεταξύ βάζετε και το γάλα σε ένα κατσαρολάκι να πάρει μια βράση. Το αποσύρετε από τη φωτιά, προσθέτετε τις μαλακωμένες ζελατίνες και ανακατεύετε.\nΡίχνετε το καυτό γάλα στην λιωμένη κουβερτούρα και ανακατεύετε με ένα σύρμα. Τέλος, προσθέτετε την κρέμα γάλακτος, ανακατεύετε καλά το μίγμα και μετά το μοιράζετε σε ποτηράκια. Αφήνετε το γλυκό σας στο ψυγείο να σταθεροποιηθεί για 6 ώρες περίπου και σερβίρετε.\nΦτιάχνετε τη σάλτσα σοκολάτας. Λιώνετε την κουβερτούρα σε μπεν-μαρί ή φούρνο μικροκυμάτων (έως 500W).Σε ένα κατσαρολάκι βάζετε την κρέμα γάλακτος για να πάρει μια βράση. Μόλις κοχλάσει, την αποσύρετε από τη φωτιά, προσθέτετε το μέλι και ανακατεύετε.Στη συνέχεια ρίχνετε την καυτή κρέμα γάλακτος στη λιωμένη κουβερτούρα και ανακατεύετε με ένα σύρμα.Παίρνετε τα ποτηράκια με τη σταθεροποιημένη πανακότα από το ψυγείο και σερβίρετε με τη σάλτσα σοκολάτας.\nExtra Tip: Μπορείτε να συνοδεύσετε την πανακότα σοκολάτα με οποιοδήποτε φρούτο εποχής της αρεσκείας σας.\nΘΑ ΔΑΚΡΥΣΕΤΕ: Τους ξεσήκωσε η μελωδία του Μίκη Θεοδωράκη σε συναυλία κλασσικής μουσικής!\nΣιροπιαστό Ραβανί της γιαγιας\nΣοκολατένιο Ρυζόγαλο: Εσύ θα το τολμήσεις;\nΝηστίσιμα σοκολατάκια με χαλβά!\nΛαχταριστές μπουκίτσες μερέντας, με 3 μόνο υλικά!\nΜοναστηριακές Συνταγές ΜΕΛΟΜΑΚΑΡΟΝΑ


Ο Michael Fassbender και οι λόγοι που θα τον κάνεις το επόμενο αντρικό σου σύμβολο! - Αφιερώματα - Cinema | Cosmo.gr\nΟ Michael Fassbender και οι λόγοι που θα τον κάνεις το επόμενο αντρικό σου σύμβολο!\nΔημοσίευση 11 /02 /2012 09:34\nΤελ. ανανέωση 11 /02 /2012 09:34\nΚαι γιατί να μην τον κάνεις δηλαδή; Ο άνθρωπος τα έχει όλα! Από ταλέντο και προσωπικότητα μέχρι πανέμορφα γαλάζια μάτια. Το cosmo.gr είναι fassbenderικό και το αποδεικνύει περίτρανα.\nΜε ιρλανδογερμανικά γονίδια ("θανατηφόρος" συνδυασμός) και 34 ετών, η καλύτερη ηλικία για τους άντρες, ο Michael αναδεικνύεται στο νέο υπέρτατο gentleman του κινηματογράφου και γενικότερα της pop κουλτούρας.\nΑς μην σταθούμε στο γεγονός πως ο άνθρωπος είναι απλά πανέμορφος. Με μία ομορφιά προσιτή σε όλες τις ηλικίες και τα γούστα, όχι εξεζητημένη, κλασική, όχι ψεύτικη αν και αντικειμενική.\nΕίναι ο τύπος του άντρα που μπορείς άνετα να τον φανταστείς να ανοίγει την πόρτα του αυτοκινήτου για να μπει η συνοδός του, να πίνει τσάι με γάλα σε γιαγιαδίστικο φλιτζανάκι και να μην φαίνεται καθόλου ξενέρωτος και να μπορεί να κάνει τα πάντα για μία γυναίκα.\nΕκτός όμως από αυτά, τα συναισθηματικά, ο Michael έχει αποδείξει πως δεν είναι απλά ένα όμορφο περιτύλιγμα, υπάρχει και ταλέντο από κάτω.\nΑς θυμηθούμε το βραβείο του στο Φεστιβάλ Βενετίας για τον ρόλο του στην ταινία Shame, ας θυμηθούμε την εύστοχη ερμηνεία του στην ταινία Inglourious Bastards.\nΑκόμα και στο πιο light, X-Men: First Class κατάφερε να συγκινήσει ως τον ιδιοφυή μεταλλαγμένο με κόμπλεξ κατωτερότητας, Magneto. Τουλάχιστον εγώ, στη σκηνή όπου καταφέρνει να μετακινήσει μια τεράστια μεταλλική δορυφορική κεραία, δάκρυσα!\nΕπίσης έλαμψε σε ρόλους που του ταιριάζουν ιδιαίτερα, του βικτωριανού αριστοκράτη με το ένοχο παρελθόν στην μεταφορά του κλασικού Jane Eyre αλλά και ως μορφή της σύγχρονης ψυχιατρικής στην ταινία A Dangerous Method. Και αν είναι λίγο παραδοσιακός για τα γούστα σου, σκέψου πως θα πρωταγωνιστήσει και στο prequel της saga των Alien, Prometheus.\nΑναμφίβολα θα είναι εξαιρετικά ενδιαφέρον να παρακολουθήσουμε μια τόσο ρομαντική φιγούρα όπως ο Fassbender σε ένα θρίλερ επιστημονικής φαντασίας.\nΟ Fassbender είναι ο τύπος του ηθοποιού που μπορεί να παίξει τα πάντα. Από ήρωα του Β' Παγκοσμίου Πολέμου μέχρι σεξομανή παρία.\nΊσως ευθύνεται το επαναστικό αίμα που κυλάει στις φλέβες του (είναι μακρινός συγγενής του Ιρλανδού Michael Collins) για το αντισυμβατικό του πνεύμα. Δε δίστασε άλλωστε να μεταμορφωθεί σε σκιά του εαυτού του στην ταινία Hunger, όπου η σκελετωμένη εικόνα του πραγματικά σοκάρει.\nΦυσικά να μην ξεχάσουμε και την συμμετοχή του στους 300. Ακόμα και σαν αρχαίος Σπαρτιάτης, πείθει ο Fassbender.\nΚαι όπως λέει και η Νίκη Ρωμανού: Fassbender και δεν είμαι καλά!


Γιατί έγινε στόχος το Charlie Hebdo; - KefaloniaToday.com\nΕΙΣΤΕ ΕΔΩ: Home / Επικαιροτητα / Κοσμος / Γιατι εγινε στοχος το Charlie Hebdo;\nΤη ζωή τουλάχιστον 12 ανθρώπων κόστισε η αιματηρή επίθεση οπλισμένων δραστών στα γραφεία του γαλλικού σατυρικού περιοδικού Charlie Hebdo στο κέντρο του Παρισιού σήμερα το πρωί.\nΑνάμεσα στους νεκρούς ήταν σύμφωνα με όλες τις ενδείξεις ο αρχισυντάκτης του περιοδικού Στεφάν Σαρμπονιέ, καθώς και οι σκιτσογράφοι Βολίνσκι, Καμπύ και Τινιού.\nΌπως μετέδωσε το Γαλλικό Πρακτορείο Ειδήσεων, τουλάχιστον οκτώ άνθρωποι τραυματίστηκαν, οι τέσσερις εκ των οποίων σοβαρά.\nΕπανειλημμένες δημοσιεύσεις γελοιογραφιών του Μωάμεθ\nTo Charlie Hebdo είχε προκαλέσει επανηλειμμένα αντιδράσεις δημοσιεύοντας γελοιογραφίες του Μωάμεθ\nΣύμφωνα με νεώτερες δηλώσεις του γάλλου υπουργού Εσωτερικών Μπερνάρ Καζνέβ, στην επίθεση προέβησαν τρεις δράστες, οι οποίοι εισέβαλαν στην αίθουσα σύνταξης φορώντας κακούλες και ήταν βαριά οπλισμένοι με καλάσνικοφ. Ακολούθησε ανταλλαγή πυροβολισμών με δυνάμεις ασφαλείας, με τους δράστες να καταφέρνουν στη συνέχεια να τραπούν σε φυγή και να παραμένουν ασύλληπτοι μέχρι αυτήν την ώρα. Πηγές της αστυνομίας επικαλούνται αυτόπτες μάρτυρες που άκουσαν τους δράστες να αναφωνούν «ο Αλλάχ είναι μεγάλος» καθώς απομακρύνονταν από τον τόπο του μακελειού.\nΤο Charlie Hebdo είχε γίνει παγκοσμίως γνωστό για την κριτική του στο Ισλάμ, έχοντας δημοσιεύσει επανειλημμένα γελοιογραφίες του Μωάμεθ. Οι δημοσιεύσεις αυτές επικρίθηκαν μεταξύ άλλων και από γάλλους πολιτικούς, ενώ το περιοδικό είχε γίνει το Νοέμβριο του 2011 στόχος εμπρηστικής επίθεσης, στην οποία καταστράφηκαν ηλεκτρονικοί υπολογιστές, με τους δράστες να παραμένουν μέχρι σήμερα ασύλληπτοι.\nΤο γαλλικό σατυρικό περιοδικό ήταν ένα από τα ελάχιστα που αποφάσισαν να αναδημοσιεύσουν τις αμφιλεγόμενες γελοιογραφίες που είχαν κυκλοφορήσει το 2006 στην εφημερίδα της Δανίας Jyllands-Posten, προκαλώντας τότε θύελλα αντιδράσεων. Ωστόσο, οι συντάκτες του περιοδικού δεν σταμάτησαν εκεί, επιλέγοντας να συνοδεύσουν τις γελοιογραφίες με ένα πρωτοσέλιδο που απεικόνιζε τον Μωάμεθ να μονολογεί σε πλήρη απελπισία ότι «είναι σκληρό να σε αγαπούν ανόητοι». Επρόκειτο για έναν υπαινιγμό στους βομβιστές αυτοκτονίας, που αυτοανατινάζονταν επικαλούμενοι το όνομα του Μωάμεθ. Η τελευταία έκδοση του περιοδικού, αυτήν την Τετάρτη, είναι αφιερωμένη στο νέο μυθιστόρημα του σκανδαλώδους γάλλου συγγραφέα Μισέλ Ουελμπέκ. Εκεί περιγράφεται μία Γαλλία εν έτει 2022, με έναν μουσουλμάνο να έχει αναλάβει το προεδρικό αξίωμα της χώρας.\nΔιάγγελμα Ολάντ στον γαλλικό λαό\nΣτον χώρο του τραγικού συμβάντος έσπευσε νωρίτερα ο γάλλος πρόεδρος Φρανσουά Ολάντ, καταδικάζοντας απερίφραστα την επίθεση ως «πράξη βαρβαρότητας» και συγκαλώντας σε επείγουσα σύσκεψη το υπουργικό συμβούλιο. Ο γάλλος πρόεδρος υποσχέθηκε ότι θα επιδείξει μέγιστη σκληρότητα έναντι των δραστών, κηρύσσοντας παράλληλα την ύψιστη βαθμίδα ασφαλείας στην ευρύτερη περιοχή της γαλλικής πρωτεύουσας. Μάλιστα το γραφείο του πρωθυπουργού Μανουέλ Βαλς ανακοίνωσε ότι ο κρατικός μηχανισμός έχει τεθεί σε κατάσταση συναγερμού.\nΤην αιματηρή επίθεση καταδίκασαν τόσο οι κορυφαίοι πολιτικοί ηγέτες – ανάμεσά τους και η γερμανίδα καγκελάριος Άγκελα Μέρκελ- όσο και εκπρόσωποι μουσουλμανικών οργανώσεων. Αντιλαμβανόμενος τη σοβαρότητα της κατάστασης, ο γάλλος πρόεδρος Φρανσουά Ολάντ ανακοίνωσε ότι θα απευθύνει διάγγελμα στον γαλλικό λαό στις εννιά το βράδυ ώρα Ελλάδος.\nΆρης Καλτιριμτζής (dpa, afp, spiegel online)


Αρχική » Οικονομία » H oικονομική ολοκλήρωση θα έκανε τον κόσμο πιο ειρηνικό – Τι πήγε στραβά;\nΟι περισσότερες αγορές μπορεί να έχουν επιστρέψει εκεί που ήταν πριν ξεκινήσει ο πόλεμος, αλλά ο κόσμος σίγουρα δεν έχει.\nΕίναι ταπεινωτικό όταν καταρρέουν τα «πιστεύω» ολόκληρης ζωής, αλλά υπάρχουν μαθήματα ανάμεσα στα συντρίμμια. Τουλάχιστον αυτή είναι η ελπίδα μου καθώς προετοιμάζομαι για την επόμενη φρικτή φάση του πολέμου της Ουκρανίας και παρακολουθώ την 11η μεγαλύτερη οικονομία του κόσμου να συρρικνώνεται μπροστά στα μάτια μου.\nΟι περισσότερες αγορές μπορεί να έχουν επιστρέψει εκεί που ήταν πριν ξεκινήσει ο πόλεμος, αλλά ο κόσμος σίγουρα δεν έχει. Είναι σημαντικό να καταλάβουμε γιατί.\nΣπούδασα ρωσικά στο κολέγιο γιατί φαινόταν σημαντικό να κατανοήσω τον κύριο αντίπαλο της Αμερικής στον Ψυχρό Πόλεμο. Όταν κατέρρευσε η Σοβιετική Ένωση, πήγα στη Μόσχα για να βοηθήσω να συμβουλέψω μια ομάδα μεταρρυθμιστών για το πώς να οδηγήσουν καλύτερα τη μετάβαση στην οικονομία της αγοράς.\nΑργότερα, ως διαχειριστής χαρτοφυλακίου, η βασική πίστη ήταν ότι η επένδυση στη Ρωσία απέφερε καλές αποδόσεις και επίσης ενίσχυσε την πρόοδο στις πολιτικές μεταρρυθμίσεις και την οικονομική ολοκλήρωση.\nΕνισχύοντας το μερίδιο της χώρας στην παγκόσμια οικονομία, έλεγε η απλή λογική, αυξάνονταν οι πιθανότητες πολιτικής συνεργασίας και ειρήνης.\nΕίναι ένα θεώρημα δυτικής διπλωματίας που τώρα αξίζει μια άλλη ματιά.\nΔεν ήμουν τόσο αφελής ώστε να πιστέψω ότι ένα «τέλος της ιστορίας» σηματοδοτούσε μια νέα εποχή διακρατικής αθωότητας, αλλά η ιδέα ότι η οικονομική δέσμευση ενθαρρύνει την καλή συμπεριφορά ήταν λογική. Καθώς μια αναδυόμενη ρωσική μεσαία τάξη έβλεπε τα οφέλη του γερμανικού κεφαλαιουχικού εξοπλισμού, των διακοπών στην Τουρκία και της σταθερής αύξησης του βιοτικού επιπέδου, θα ήθελε να ενθαρρύνει τη βαθύτερη εμπλοκή της χώρας της με τον έξω κόσμο.\nΣίγουρα, θα εξακολουθούσαμε να συζητούμε για τη διεύρυνση του ΝΑΤΟ ή τις συγκρούσεις στη Μέση Ανατολή, αλλά η βασική ευθυγράμμιση των οικονομικών συμφερόντων θα κρατούσε τη σχέση σε καλό δρόμο.\nΕίναι μια αμφιλεγόμενη ιδέα στον ακαδημαϊκό χώρο. Οι «ρεαλιστές» επιμένουν ότι οι διεθνείς σχέσεις κατανοούνται καλύτερα ως ότι τα ισχυρά κράτη επιβάλλουν τη θέλησή τους στους αδύναμους.\nΠράγματι, αυτή η σχολή διεκδικεί δικαίωση στις τραγικές σκηνές που εκτυλίσσονται στην Ουκρανία. Υπάρχει μια ελκυστική απλότητα στη λογική ότι στον απόηχο της σοβιετικής κατάρρευσης, η Δύση υπερέβη και δεν κατάφερε να κερδίσει την εμπιστοσύνη της Μόσχας.\nΑλλά η αντίληψη ότι οι δημοκρατίες της ελεύθερης αγοράς δεν πολεμούν μεταξύ τους χρονολογείται από φιλοσόφους όπως ο Immanuel Kant και ο Joseph Schumpeter. Αυτή ήταν ουσιαστικά η καρδιά της δυτικής πολιτικής απέναντι στη μετασοβιετική Ρωσία. Υπήρξε ένας αγώνας για να προσκληθεί ο Μπόρις Γέλτσιν στις συνεδριάσεις της G7 τη δεκαετία του 1990, ακόμα κι αν είχε λίγα να πει για τις συναλλαγματικές ισοτιμίες.\nΥπήρχαν λεγεώνες ξένων συμβούλων, όπως εγώ, των οποίων οι κυβερνήσεις χρηματοδότησαν έργα για να βοηθήσουν στην ιδιωτικοποίηση κρατικών περιουσιακών στοιχείων, στη σύνταξη νέων εταιρικών νόμων και στην εκκίνηση αμοιβαίων κεφαλαίων.\nΒασικό στοιχείο της στρατηγικής ήταν να εξασφαλιστεί η ένταξη της Ρωσίας στον Παγκόσμιο Οργανισμό Εμπορίου το 2012. Τα εμπορικά στοιχεία επιβεβαιώνουν ότι η εξάρτηση της Ρωσίας από το παγκόσμιο εμπόριο αυξήθηκε γρήγορα μετά την κατάρρευση της Σοβιετικής Ένωσης.\nΚατά τη διάρκεια αυτής της περιόδου, τα σημεία τριβής (Σερβία, Συρία, Ιράκ, Σνόουντεν, Magnitsky, Navalny και κυβερνοεπιθέσεις) ξεπέρασαν γρήγορα κάθε εύθραυστο έδαφος για συνεργασία (δοκιμαστικές ξένες επενδύσεις, Αφγανιστάν και διάστημα).\nΜέχρι το 2015, μετά την κατάληψη του Ντονμπάς και της Κριμαίας από τη Ρωσία, εργάστηκα στο Εθνικό Συμβούλιο Ασφαλείας ως μέλος μιας ομάδας που άρχισε να διαλύει σκόπιμα την οικονομική σχέση, να επιβάλλει κυρώσεις, να αποθαρρύνει τις εταιρικές επενδύσεις και να αποκόπτει τομείς συνεργασίας. Το τρέχον κύμα κυρώσεων που κόβει την ανάσα έχει δώσει το τελευταίο χτύπημα σε αυτή την άσχημα φθαρμένη οικονομική σχέση.\nΩστόσο, εάν αυτό μοιάζει με δραματική αποτυχία για ένα μεγάλο πείραμα, ίσως μπορεί να ξεκινήσει μια επανεξέταση της σύγχρονης οικονομικής διπλωματίας.\nΠρώτον, είναι σημαντικό να αναλύσουμε γιατί αποτύχαμε. Θα μπορούσαν οι ρεαλιστές να έχουν δίκιο ότι οι ανησυχίες για την εθνική ασφάλεια πάντα θα κυριαρχούσαν. Ή ίσως η Ρωσία είναι απλώς η εξαίρεση που αποδεικνύει τον κανόνα. Οι δημοκρατίες της ελεύθερης αγοράς μπορεί στην πραγματικότητα να είναι πιο ειρηνικές, αλλά το καθεστώς Πούτιν δεν είναι και πολύ. Αν είχαμε κάνει περισσότερα για να επενδύσουμε στην πολιτική και οικονομική μετάβαση, θα ήταν ο κόσμος εδώ σήμερα;\nΔεύτερον, μπορεί να χρειαστεί να επανεκτιμήσουμε τον τρόπο με τον οποίο εξισορροπούμε την οικονομική δέσμευση με πολιτικούς προβληματισμούς ή ανησυχίες για την ασφάλεια. Οι εμπορικές και χρηματοοικονομικές ροές βρίσκονται στο επίκεντρο της επιτυχίας της Ευρωπαϊκής Ένωσης. Αλλά έχουμε εφαρμόσει μια παρόμοια στρατηγική «ολοκλήρωσης» στην Κίνα, μόνο για να δούμε αυτή τη σχέση να χαλάει. Η Ινδία είναι σε μεγάλο βαθμό μια ελεύθερη αγορά και μια δημοκρατία, ωστόσο παραμένει ένας από τους πιο δύσκολους εταίρους των ΗΠΑ σε βασικά ζητήματα εξωτερικής πολιτικής — συμπεριλαμβανομένων των τρεχουσών κυρώσεων στη Ρωσία.\nΤρίτον, τουλάχιστον σε ό,τι αφορά τη Ρωσία, βρισκόμαστε σε μια νέα φάση της οικονομικής μας διπλωματίας, που τώρα βασιζόμαστε στο ραβδί για αποτελέσματα όπου το καρότο απέτυχε. Οι ακραίες κυρώσεις δεν έχουν ακόμη παράγει αποτελέσματα στο Ιράν, αλλά τελικά συνέβαλαν στον εκδημοκρατισμό και τη διεθνή ολοκλήρωση της Νότιας Αφρικής μετά το απαρτχάιντ. Η τιμωρία που θα επιβληθεί θα οδηγήσει τη ρωσική οικονομία σε ύφεση, επαναφέροντάς την στην απομόνωση της δεκαετίας του 1970. Ορισμένα μέτρα μπορεί να χαλαρώσουν εν μέσω διαπραγματεύσεων για κατάπαυση του πυρός στην Ουκρανία, αλλά η πραγματική λογική σε αυτό το στάδιο είναι να δημιουργηθεί αρκετός πόνος για να ενθαρρύνει την αλλαγή καθεστώτος. Αυτό μπορεί να έρθει γρήγορα – ή ποτέ.\nΚαθώς οι ιστορικοί διερευνούν αυτά τα ερωτήματα και άλλα, ίσως το άμεσο μάθημα είναι απλώς ότι η θετική οικονομική δέσμευση είναι απαραίτητη για να διασφαλιστεί η συνεργατική συμπεριφορά από μια άλλη χώρα, αλλά δεν αρκεί από μόνη της. Αυτό μπορεί να μην ακούγεται σαν κάτι μεγάλο, αλλά το να αρχίσουμε να επαναδιατυπώνουμε μια κεντρική θεώρηση στη δυτική πολιτική μπορεί να είναι το καλύτερο που μπορούμε να κάνουμε προς το παρόν καθώς συλλέγουμε τα κομμάτια από τις προηγούμενες θεωρήσεις μας για τη Ρωσία.\nΓράφει ο Christopher Smart (Barron’s)\nΕτικέτες: οικονομική ολοκλήρωσηπαγκόσμια οικονομίαΠΟΛΕΜΟΣΡωσίαΨυχρό Πόλεμο\n3η συνάντηση Φιλαρμονικών στο κέντρο της Κοζάνης


Ξενοδοχεία σε: Tiftonia\nTiftonia: Πώς είναι αυτό το μέρος;\nTiftonia: Αυτό το μέρος με τους φιλόξενους ανθρώπους είναι φημισμένο για τα εστιατόρια. Επωφεληθείτε από τα τουρ, για να απολαύσετε τη διαμονή σας ακόμα περισσότερο. Οι επισκέπτες δεν θα βρουν πολλά γνωστά αξιοθέατα στην περιοχή (Tiftonia), αλλά δεν θα χρειαστεί να πάνε μακριά, για να επισκεφτούν μέρη όπως: Καταρράκτες Ρούμπι και Ενυδρείο του Τενεσί. Στα δημοφιλή σημεία ενδιαφέροντος στη γύρω περιοχή συμπεριλαμβάνονται τα εξής: Επικλινής Σιδηρόδρομος του Όρους Lookout Mountain και Συνεδριακό Κέντρο Chattanooga Convention Center.\nTiftonia: Ποια είναι τα καλύτερα μέρη για τη διαμονή σας εδώ;\nΑυτά είναι τα πέντε αγαπημένα καταλύματα των ταξιδιωτών μας σε Tiftonia:\nΞενοδοχείο στα βουνά με εσωτερική πισίνα και γυμναστήριο ανοιχτό όλο το 24ωρο (Λουκάουτ Βάλεϊ Νέιμπορχουντ Ασοσιέισον\nΞενοδοχείο στα βουνά με εσωτερική πισίνα (Σατανούγκα)\nΞενοδοχείο στα βουνά (Σατανούγκα)\nTiftonia: Τρόποι μετάβασης σε αυτό το μέρος\nTiftonia: Ποιο είναι το πλησιέστερο αεροδρόμιο;\n• 15,8 χλμ. από το κέντρο του προορισμού (Tiftonia)\nTiftonia: Τι να δείτε και να κάνετε\nTiftonia: Τι μπορείτε να δείτε στη γύρω περιοχή;\n• Καταρράκτες Ρούμπι (2,8 χλμ. από το κέντρο της πόλης)\n• Επικλινής Σιδηρόδρομος του Όρους Lookout Mountain (4,1 χλμ. από το κέντρο της πόλης)\n• Συνεδριακό Κέντρο Chattanooga Convention Center (5,4 χλμ. από το κέντρο της πόλης)\n• Rock City (ορεινό πάρκο) (6,1 χλμ. από το κέντρο της πόλης)\n• Πανεπιστήμιο του Τενεσί στην Chattanooga (6,6 χλμ. από το κέντρο της πόλης)\nTiftonia: Τι μπορείτε να κάνετε στη γύρω περιοχή;\n• Ενυδρείο του Τενεσί (6,2 χλμ. από το κέντρο της πόλης)\n• Πάρκο Chattanooga Riverfront (5,7 χλμ. από το κέντρο της πόλης)\n• Θέατρο Tivoli Theatre (5,8 χλμ. από το κέντρο της πόλης)\n• Ζωολογικός Κήπος Chattanooga Zoo (8 χλμ. από το κέντρο της πόλης)\n• Αγορά Chattanooga Market (4,9 χλμ. από το κέντρο της πόλης)\n>Tiftonia: Ποια είναι η καλύτερη περίοδος για να επισκεφτείτε αυτό το μέρος;\n• Οι πιο βροχεροί μήνες: Περίοδος Φεβρουαρίου, Νοεμβρίου, Μαρτίου και Ιανουαρίου (μέσος όρος βροχόπτωσης 126 mm)


Νέα πρόεδρος στο Ελληνικό Φεστιβάλ – CAMERA STYLO ONLINE\nΤρικυμία και πάλι στο Ελληνικό Φεστιβάλ μετά τη λιτή ανακοίνωση του υπουργείου Πολιτισμού, η οποία εκδόθηκε την Παρασκευή το βράδυ, σύμφωνα με την οποία, «με απόφαση του υπουργού Πολιτισμού και Αθλητισμού Αριστείδη Μπαλτά, απαλλάσσεται από τα καθήκοντά του ο πρόεδρος του Δ.Σ. του Ελληνικού Φεστιβάλ Α.Ε., Γιώργος Αντωνακόπουλος. Τη θέση του αναλαμβάνει η έως τώρα αντιπρόεδρος και καθηγήτρια του New York University Ελένη Θεοδωράτου”.\nΑιτιολογώντας τη συγκεκριμένη εξέλιξη κύκλοι του υπουργείου Πολιτισμού, αποδίδουν την απομάκρυνση του κ. Αντωνακόπουλου σε διαπιστωμένες δυσλειτουργίες στη διοίκηση. Κάνουν λόγο για μη τήρηση πρακτικών στις συνεδριάσεις του Δ.Σ., για μη ενημέρωση των μελών του σε θέματα που χειριζόταν, όπως εγκρίσεις εξόδων, αλλά και για μη ύπαρξη ημερήσιας διάταξης στις συνεδριάσεις του Δ.Σ.\nΣύμφωνα με τις ίδιες πηγές, ο υπουργός κάλεσε τον κ. Αντωνακόπουλο την Παρασκευή το απόγευμα και του έθεσε τα παραπάνω θέματα, επαναλαμβάνοντας τη θέση της κυβέρνησης και του υπουργείου για ζητήματα διαφάνειας. Η παράταση που ζήτησε ο κ. Αντωνακόπουλος δεν δόθηκε και μετά το τέλος της συνάντησης ο υπουργός έλαβε την απόφαση να τον απαλλάξει από τα καθήκοντα του προέδρου του Δ.Σ.\nΩστόσο δημοσιεύματα της εφημερίδας «Τα Νέα», την προηγούμενη εβδομάδα, έκαναν λόγο για εισήγηση του κ. Αντωνακόπουλου προς το Δ.Σ. του Ελληνικού Φεστιβάλ για την τοποθέτηση του Παναγιώτη Δούρου στη θέση του γενικού διευθυντή του Φεστιβάλ, γεγονός που επιβεβαίωσε στην «Αυγή» ο κ. Αντωνακόπουλος, αναφέροντας ότι τελικά το θέμα δεν συζητήθηκε στο Δ.Σ. της περασμένης Πέμπτης διότι απουσίασε από τη συνεδρίαση η αντιπρόεδρος.\nΒ. Θεοδωρόπουλος: «Το Φεστιβάλ χρειάζεται ηρεμία»\nΣτο μεταξύ, ο καλλιτεχνικός διευθυντής του Φεστιβάλ Βαγγέλης Θεοδωρόπουλος δήλωσε στην «Αυγή» για το θέμα ότι «Αυτές τις ημέρες είμαι στην Επίδαυρο για δουλειές του Φεστιβάλ και του Λυκείου και την είδηση την έμαθα από τις εφημερίδες. Θα περίμενα να το είχα μάθει αλλιώς, έστω για λόγους δεοντολογίας, πάντως δεν το έχω ακούσει ευχάριστα, γιατί πιστεύω ότι το Φεστιβάλ χρειάζεται, επιτέλους, ηρεμία και σταθερότητα για να κάνει τη δουλειά του”.\nΕλ. Θεοδωράτου: «Θα τα καταφέρουμε»\nΠαράλληλα η νέα πρόεδρος του Δ.Σ. του Ελληνικού Φεστιβάλ Ελένη Θεοδωράτου επισημαίνει στην «Αυγή»: «Πρόθεση δική μου προσωπικά και του Δ.Σ. είναι να στηρίξουμε ολόπλευρα, θεσμικά και διοικητικά, το Φεστιβάλ, έναν από τους πιο σημαντικούς πολιτιστικούς θεσμούς στη χώρα. Αποτελούν αρχή μας, δική μας, του υπουργού Πολιτισμού, και όλης της κυβέρνησης, οι ανοιχτές και διαφανείς διαδικασίες σε όλα τα επίπεδα λειτουργίας του Φεστιβάλ. Πιστεύω ότι με διαφάνεια, συνεργατικό πνεύμα, και καλή προαίρεση θα τα καταφέρουμε».\nΓ. Αντωνακόπουλος: «Δεν σχολιάζω πολιτικές αποφάσεις»\nΑπό την πλευρά του ο Γιώργος Αντωνακόπουλος αρνήθηκε να σχολιάσει: “Δεν σχολιάζω πολιτικές αποφάσεις, δεν σχολιάζω την πολιτική απόφαση του υπουργού να με απαλλάξει” δηλώνει στην «Αυγή». Ερωτώμενος δε για την εισήγησή του προς το Δ.Σ. του Φεστιβάλ, αναφέρει ότι “Υπήρχε γραπτή εισήγηση του προέδρου προς τα μέλη του Δ.Σ., η οποία κοινοποιήθηκε στα μέλη του Δ.Σ. και τον καλλιτεχνικό διευθυντή, ο οποίος παρίσταται χωρίς ψήφο στις συνεδριάσεις, που εξηγούσε, κατά την άποψή μου, τη νομική και λειτουργική ανάγκη άμεσης πλήρωσης θέσης του γενικού διευθυντή την οποία προβλέπει ο ιδρυτικός νόμος του Φεστιβάλ και εισηγούνταν περαιτέρω την κατάληψη της θέσης από τον υπάλληλο της Ελληνικό Φεστιβάλ κ. Παναγιώτη Δούρο, εκθέτοντας, κατά τη γνώμη μου, όλα τα στοιχεία που αιτιολογούν κατά τους ορισμούς του νόμου την κατοχή απ’ αυτόν όλων των τυπικών και ουσιαστικών προσόντων για κατάληψη της εν λόγω θέσης”. “Η εισήγησή μου αυτή”, προσθέτει, “μαζί με άλλες εισηγήσεις και τα θέματα της ημερήσιας διάταξης της συνεδρίασης της Πέμπτης 15/9 εστάλη γραπτώς την Τετάρτη 14/9 στο Δ.Σ. Το θέμα αυτό δεν συζητήθηκε τελικά στη συνεδρίαση της Πέμπτης διότι, δεδομένου του θέματος, απέσυρα τη συζήτησή του καθώς, λόγω έκτακτου προσωπικού κωλύματος, απουσίαζε η αντιπρόεδρος του Δ.Σ. Έκρινα ότι για τη συζήτηση ενός τέτοιου θέματος, το οποίο είναι κεντρικό για την οργάνωση της εταιρείας, απαιτείται η παρουσία όλων των μελών του Δ.Σ., και του καλλιτεχνικού διευθυντή επίσης, ώστε να διατυπώσουν αναλυτικά τις απόψεις τους για το ζήτημα”.\nΕρωτώμενος γιατί εισηγήθηκε απευθείας ανάθεση και όχι προκήρυξη διαγωνισμού, ο κ. Αντωνακόπουλος ανέφερε «Είναι εξίσου νόμιμη η διαδικασία της πλήρωσης θέσης με απόφαση του Δ.Σ. διότι αυτό λέει ο ιδρυτικός νόμος του Φεστιβάλ. Δεύτερον, όπως εξηγώ στην εισήγησή μου, είναι άμεση η ανάγκη πλήρωσης της εν λόγω θέσης γιατί πρόκειται για αρμοδιότητες καθημερινής λειτουργίας, τις οποίες είχε εξουσιοδοτηθεί από το Δ.Σ. να ασκεί ο πρόεδρος, που δεν έχει αποκλειστική απασχόληση στην εταιρεία και γι’ αυτό δεν αμείβεται όπως και το Δ.Σ. Κατά τη γνώμη μου έπρεπε να έχει γίνει με την ανάληψη των καθηκόντων του Δ.Σ. Τη γνώμη αυτή την είχα πολλάκις εκφράσει και πέρσι, ως αντιπρόεδρος του Δ.Σ., προς τον τότε πρόεδρο του Δ.Σ. Γιώργο Λούκο, ζητώντας του να εισηγηθεί εκείνος σχετικά, αλλά φέτος, δεδομένου του χρόνου ανάληψης των καθηκόντων του νέου Δ.Σ. και της προτεραιότητας να γίνει το Φεστιβάλ, έκρινα ότι το θέμα πρέπει να συζητηθεί αμέσως μετά το πέρας του φεστιβάλ. Τρίτον, ο διαγωνισμός, ο οποίος πάλι θα γινόταν με ευθύνη του Δ.Σ., ήταν και είναι μια διαδικασία που απαιτεί αρκετό χρόνο, αλλά την οποία, προσωπικά επίσης, εφόσον γινόταν απολύτως άμεσα, ήμουν έτοιμος να τη συζητήσω αν τα υπόλοιπα μέλη του Δ.Σ. και ο καλλιτεχνικός διευθυντής έκλιναν προς αυτή την άποψη. Πάντως επισημαίνω ότι δεν είχε διαμορφωθεί καμία πάγια διοικητική πρακτική προκήρυξης διαγωνισμών στους φορείς του υπουργείου Πολιτισμού για την κατάληψη τέτοιων θέσεων. Και τέταρτον, επίσης έκρινα ότι υπάρχει ήδη υπάλληλος της εταιρείας Ελληνικό Φεστιβάλ Α.Ε. που διαθέτει τα απαιτούμενα προσόντα και τη συναφή ειδική εμπειρία στο εν γένει αντικείμενο του φεστιβάλ. Είναι προφανές ότι δεν θα μπορούσε, τουλάχιστον από μέρους μου, να υπάρχει εισήγηση για απευθείας πλήρωση της εν λόγω θέσης με πρόσωπο το οποίο δεν ήταν εργαζόμενος της εταιρείας Ελληνικό Φεστιβάλ, γιατί σ’ αυτή την περίπτωση θα ετίθετο το εύλογο ερώτημα πώς έγινε η επιλογή αυτού του προσώπου».


Νέο SingleTrack Jacket από την Endura - iCycling.gr\nΤο SingleTrack Jacket (€129,99) της Endura κατασκευάζεται από αδιάβροχο και διαπνέον ύφασμα 2.5 στρωμάτων (2.5 layer) το οποίο προστατεύει τον αναβάτη από τον αέρα και τη βροχή ενώ παράλληλα απομακρύνει τον ιδρώτα. Οι πλήρως σφραγισμένες ραφές προσφέρουν επιπλέον προστασία, ενώ ανοίγματα με φερμουάρ κάτω από τις μασχάλες επιτρέπουν την εξισορρόπηση της θερμοκρασίας όταν ο αναβάτης ζεσταθεί πολύ. Η μελετημένη κουκούλα ρυθμίζεται μέσω κορδονιών και κρύβεται διακριτικά μέσα στο γιακά του jacket όταν δε χρειάζεται, ενώ οι ιμάντες Velcro τους καρπούς και το κορδόνι στο στρίφωμα βοηθούν στην καλύτερη εφαρμογή.\nΔύο πλαϊνές τσέπες με φερμουάρ και μία τύπου "Ναπολέων" στο στήθος προσφέρουν επαρκή χώρο για όλα τα μικροαπαραίτητα που παίρνετε μαζί σας στο βουνό. Το ειδικό "ποδηλατικό" κόψιμο σε συνδυασμό με το ελαφρώς μακρύτερο πίσω μέρος προσφέρει απόλυτη ελευθερία κινήσεων ανεξάρτητα από τον τρόπο που ποδηλατείτε, είτε προτιμάτε δυνατές μονοπατάδες και ολοήμερες εξερευνήσεις είτε ψάχνετε τις καλύτερες γραμμές για τα άλματα σας, όπως ο αθλητής της Endura, Chris Smith.\nΗ "ουδέτερη" εμφάνιση του SingleTrack το καθιστά επίσης ιδανικό για άλλες δραστηριότητες όπως να βγάλετε βόλτα το σκύλο σας ή να επισκεφθείτε το αγαπημένο σας café πριν, μετά ή χωρίς το ποδήλατο. Τα διαθέσιμα μεγέθη και χρώματα για άνδρες είναι S - XXL / Μαύρο - Μπλε - Κόκκινο, ενώ για γυναίκες XS - L / Κόκκινο - Μωβ.


LOSAR 2148 :: e-solidharma.gr\nSONAM LOSAR 2148\nΤο 2021 του Γρηγοριανού Ημερολογίου είναι το 2148 του Θιβετιανού Ημερολογίου.\n"LOSAR BEY TASHI DELEK"\n("ΕΥΗΜΕΡΙΑ ΚΑΙ ΚΑΛΗ ΔΙΑΘΕΣΗ")\nΗ Πρωτοχρονιά στο Θιβέτ, γνωστή και ως Losar (लोसर), είναι η πιο σημαντική ημερομηνία του Θιβετιανού Ημερολογίου.\nΟι εορτασμοί διαρκούν δεκαπέντε ημέρες, με τους σημαντικότερους να πραγματοποιούνται κατά τις πρώτες τρεις ημέρες.\nΤο Losar (लोसर) ξεκινά την πρώτη ημέρα του πρώτου μήνα του Θιβετιανού Ημερολογίου, το οποίο βασίζεται στο Σεληνιακό Ημερολόγιο.\nΠολύ συχνά, το Losar και το Κινεζικό Νέο Έτος, ξεκινούν την ίδια ημερομηνία, αλλά αυτό δεν συμβαίνει πάντα, και οι διαφορές μπορεί να είναι μικρές, όσο μια ημέρα ή μεγαλύτερες, όσο ένας ολόκληρος Σεληνιακός μήνας.\nΗ Θιβετιανή Πρωτοχρονιά του 2148 (लोसर, Losar), είναι στις 12 Φεβρουαρίου 2021 του Γρηγοριανού Ημερολογίου.\nΤο Νέο Έτος είναι το Έτος του Λευκού Θηλυκού Μεταλλικού Βουβαλιού (बैल का वर्ष / 牛年), το οποίο θα διαρκέσει μέχρι τις 30 Ιανουαρίου 2022 του Γρηγοριανού Ημερολογίου.\n- Το Γρηγοριανό Ημερολόγιο είναι το ημερολόγιο που χρησιμοποιείται σήμερα στον Δυτικό Κόσμο.\nΕίναι μία παραλλαγή του Ιουλιανού Ημερολογίου που χρησιμοποιούνταν από τον 1ο Αιώνα π.Χ., η οποία προτάθηκε από τον Ναπολιτάνο ιατρό, Aloysius Lilius (Luigi Lilio, 1510 - 1574).\nΘεσπίστηκε στις 24 Φεβρουαρίου του 1582, από τον Πάπα Γρηγόριο ΙΓ΄ (Papa Gregorio XIII, 7 Ιανουαρίου 1502 - 10 Απριλίου 1585 / Ugo Boncompagni), από τον οποίο πήρε το όνομά του. (Η Παπική Βούλα, Inter Gravissimas υπογράφηκε το 1581 για αγνώστους λόγους, αλλά τυπώθηκε την 1η Μαρτίου του 1582).\nΤο 2021 είναι Έτος ενδυνάμωσης και συνδέεται με τον Γήινο Κλάδο (Earthly Branches / Terrestrial Branches / 地支 / Dì Zhī), Chǒu (丑).\nΣύμφωνα με την Θεωρία του Yin και του Yang (阴阳 / Yīn Yáng), το 2021 ως Έτος του Μεταλλικού Βουβαλιού είναι Yin (陰).\nΤο Βουβάλι (भेंस / 水牛) είναι το δεύτερο μετά το Ποντίκι (मछलियां / 二頭肌) ζώδιο του Θιβετιανού και του Κινέζικου Ζωδιακού Κύκλου.\nΑντιπροσωπεύει την δύναμη, την εργατικότητα, την ακεραιότητα, την γαλήνη και την ηρεμία.\nΤο 2021 απαιτεί σκληρή δουλειά, αποφασιστικότητα, εμπιστοσύνη στις δυνάμεις μας, πειθαρχία και αφοσίωση.\nΤο στοιχείο του 2021, είναι το Μέταλλο (धातु / 金).\nΤο Μέταλλο συμβολίζει την ανθεκτικότητα, την σκληρή δουλειά, την διάρκεια, την αντίσταση, την αφοσίωση και την προσφορά το ατόμου στην κοινωνία.\nΤο Ουράνιο Στέλεχος (天干 / Tiāngān / Heavenly Stem / Celestial Stem) του 2021, είναι το Xīn (辛 / ㄒㄧㄣ / シン / かのと / 신).\nΟι κατευθύνσεις του 2021, σύμφωνα με την Ανατολική Κοσμολογία, είναι:\nΟι ευοίωνες κατευθύνσεις: Ανατολή, Νοτιοανατολικά (東,東南).\nΟι κατευθύνσεις του πλούτου: Βορειοδυτικά (西北).\nΟι κατευθύνσεις της αγάπης: Βορράς (南).\nΤα χρώματα που εξισορροπούν τις ενέργειες των πέντε στοιχείων του του Θιβετιανού και Κινεζικού Ωροσκοπίου σύμφωνα με την Ανατολική Κοσμολογία και το Feng Shui (風水), για το 2021, είναι: το μπλέ (藍色), το κίτρινο (黃色) και το πράσινο (綠色).\nΤα χρώματα που θα πρέπει να αποφύγουμε, είναι: το κόκκινο (紅) και το καφέ (棕色).\nΤα τυχερά νούμερα του 2021, είναι: 1, 4.\nΤα νούμερα που θα πρέπει να αποφύγουμε, είναι: 3, 6.\nΟι ευοίωνοι μήνες του 2021, είναι: ο Απρίλιος, ο Σεπτέμβριος και ο Δεκέμβριος.\nΟι μήνες που απαιτούν την προσοχή μας, είναι: ο Μάϊος, ο Ιούνιος και ο Ιούλιος.\nΤα λουλούδια που ενισχύουν την ενέργεια του 2021, είναι: το Kamudini (कामुदिनी / 卡米迪尼 / Μιγκέ / Lily of the Valley / Convallaria Majalis) και η Δράκαινα (लकी बाँस / 幸運竹 / Lucky Bamboo / Dracaena Sanderiana).


Ο Φάνης Σπανός στην Λαμία για την επέτειο απελευθέρωσης της πόλης - Eviathema.gr\nΕπιμέλεια ΕΥΒΟΙΑ ΝΕΑ E.T. Newsroom 18 Οκτωβρίου 2020, 21:25\nΣτη Λαμία παρευρέθηκε ο Περιφερειάρχης Στερεάς Ελλάδας Φάνης Σπανός με αφορμή τη σημερινή μεγάλη διπλή γιορτή της Λαμίας, την επέτειο της απελευθέρωσης της πόλης από τη Ναζιστική κατοχή, αλλά και τη χάρη του πολιούχου Αγίου Λουκά του Ευαγγελιστή, και όπως δήλωσε “είχαμε διπλή χαρά“.\nΤο πρωί, μετά την κατάθεση στεφάνων, ο Δήμος Λαμιέων αναγόρευσε τον Μακαριώτατο Αρχιεπίσκοπο Αθηνών και πάσης Ελλάδος κ. Ιερώνυμο, Επίτιμο Δημότη Λαμιέων.\nΚαι το απόγευμα, έδωσε το παρών στα εγκαίνια του Κέντρου Δημιουργικής Απασχόλησης Παιδιών (ΚΔΑΠ) της Ιεράς Μητρόπολης Φθιώτιδας, σε έναν καταπληκτικό χώρο, για περισσότερα από 200 παιδιά!\n“Χρόνια πολλά, λοιπόν, στη Λαμία και σε όλη τη Στερεά Ελλάδα, με δύναμη από το παρελθόν των πατέρων μας και αισιόδοξη ματιά για το μέλλον των παιδιών μας!” Ευχήθηκε ο περιφερειάρχης.\nPrevious article Η ανάρτηση του Θανάση Ζεμπίλη για το “τι στερήθηκε”\nNext article Με επιτυχία η κινητοποίηση των Επιτροπών Κατοίκων Ληλαντίου και Καστέλλας στη Χαλκίδα


Το Σύνδρομο του Μπιμπερό | Active Kids - Παιδιά εν δράσει!\nΥγεία - Παιδοδοντίατρος\nΟ απότομος τερηδονισμός του συνόλου ή σχεδόν του συνόλου των νεογιλών δοντιών, εξαιτίας της εκτεταμένης και λανθασμένης χρήσης του μπιμπερό ή του θηλασμού ονομάζεται "Σύνδρομο του μπιμπερό".\nΕίναι η πιο συνηθισμένη πάθηση των δοντιών των παιδιών κάτω των τριών ετών.\nΠώς προκαλείται το σύνδρομο του μπιμπερό;\nΤο γάλα και οι χυμοί φρούτων περιέχουν ζάχαρη. Όταν αυτά τα ζαχαρώδη υγρά παραμένουν για μεγάλη διάρκεια στο στόμα ενώνονται με τα βακτήρια του στόματος και παράγουν οξέα, τα οποία καταστρέφουν την αδαμαντίνη των νεογιλών δοντιών. Να σημειώσουμε εδώ ότι η αδαμαντίνη των νεογιλών δοντιών δεν έχει την ίδια σκληρότητα με την αδαμαντίνη των μόνιμων δοντιών.\nΤο σύνδρομο του μπιμπερό το συναντάμε συνήθως σε παιδιά που χρησιμοποιούν το μπιμπερό ή θηλάζουν για μεγάλο χρονικό διάστημα κατά τη διάρκεια της ημέρας ή κοιμούνται με αυτό, με αποτέλεσμα τη μεγάλη παραμονή της ζάχαρης στα δόντια.\nΕπίσης, το συναντούμε σε παιδιά που δεν θέλουν το μπιμπερό και οι μητέρες καταφεύγουν στη λύση του να εμβαπτίζουν το λαστιχένιο τμήμα του μπιμπερό ή τη θηλή σε ζάχαρη ή μέλι.\nΔεν θα πρέπει, δηλαδή, τα παιδιά να πίνουν γάλα και χυμούς φρούτων;\nΦυσικά και θα πρέπει τα παιδιά να πίνουν γάλα και χυμούς φρούτων, αλλά δεν θα πρέπει να κάθονται να το «διασκεδάζουν», περιφερόμενα με ένα μπιμπερό στο χέρι όλη τη μέρα. Επίσης δεν θα πρέπει να κοιμούνται με το μπιμπερό.\nΠώς θα καταλάβω ότι το παιδί μου πάσχει από το σύνδρομο του μπιμπερό;\nΠέρα από τις συνήθειες του παιδιού, το πρώτο σημάδι που θα δείτε είναι λευκά στίγματα ή γραμμές (σαν κιμωλία) πάνω στα άνω μπροστινά δόντια, συνήθως κοντά στα ούλα. Τα άνω μπροστινά δόντια, λόγω θέσης, αλλά και επειδή είναι από τα πρώτα δόντια που ανατέλλουν στο στόμα, επηρεάζονται και πρώτα. Τα κάτω δόντια συνήθως επηρεάζονται αρκετά αργότερα, καθώς τα προστατεύει η γλώσσα, αλλά και το σάλιο. Τα λευκά σημάδια υποδηλώνουν την απασβεστίωση της αδαμαντίνης των δοντιών, η αδαμαντίνη δηλαδή μαλακώνει και τελικά προκαλείται τερηδόνα.\nΔείτε αν το παιδί σας ενοχλείται, όταν πίνει κρύα υγρά ή τρώει κάτι που περιέχει ζάχαρη.\nΑν η τερηδόνα έχει προχωρήσει, θα αρχίσετε να βλέπετε μαύρα στίγματα ή και κοιλότητες πάνω στα μπροστινά άνω δόντια. Η εξέλιξη της τερηδόνας είναι απότομη και συνήθως μη αναστρέψιμη, γι' αυτό αν έχετε δει τέτοια σημάδια επικοινωνήστε άμεσα με τον οδοντίατρο σας. Ο οδοντιατρος, αφού εξετάσει το παιδί και εκτιμήσει την κατάσταση, θα προβεί στις κατάλληλες ενέργειες.\nΤι μπορώ να κάνω για να προλάβω το σύνδρομο του μπιμπερό;\nΚάθε φορά που το παιδί πίνει από το μπιμπερό ή μετά το θηλασμό θα πρέπει να καθαρίσετε τα νεογιλά δόντια του, ανεξάρτητα από το πόσες φορές θα φάει τη μέρα. Αυτό μπορεί να γίνει εύκολα με λίγο νερό και μια γάζα ή μια μπατονέτα και φυσικά χωρίς οδοντόκρεμα. Η τεχνική είναι απλή: βουτάμε σε λίγο νερό τη μία άκρη της γάζας ή τη μπατονέτα και περνάμε ένα ένα τα δόντια απαλά με κίνηση από τα ούλα προς τα δόντια. Γυρνάμε την άλλη άκρη της μπατονέτας ή της γάζας και στεγνώνουμε τα δόντια με την ίδια κίνηση.\nΑν βλέπετε ότι το παιδί σας έχει τη συνήθεια να χρησιμοποιεί το μπιμπερό για πολλές φορές και πολλές ώρες την ημέρα ή ακόμα και το βράδυ, μπορείτε να αντικαταστήσετε το περιεχόμενο του μπιμπερό με νερό και επικοινωνήστε με τον/την παιδίατρο σας.\nΜην προσθέτετε έξτρα ζάχαρη στα ροφήματα του παιδιού\nΑν διψάει, προτιμήστε να του δώσετε νερό αντί για χυμό. Η υπερκατανάλωση χυμών δεν βοηθάει το παιδί να αναπτυχθεί σωστότερα, ενώ η μικρή κατανάλωση νερού επηρεάζει τη σωστή λειτουργία του ουροποιητικού του συστήματος, αλλά και της ποσότητας φθορίου που λαμβάνει καθημερινά.\nΗ επίσκεψη για ένα chekup στον οδοντίατρο θα πρέπει να γίνεται από την ανατολή του πρώτου δοντιού ή το αργότερο μετά τα πρώτα του γενέθλια.\nΑφού τα δόντια είναι νεογιλά και θα αλλάξουν, γιατί τόσος κόπος να τα προστατέψουμε;\nΕπικρατεί η αντίληψη ότι, αφού τα νεογιλά δόντια θα αλλάξουν, δεν πειράζει να είναι χαλασμένα. ΕΙΝΑΙ ΛΑΘΟΣ!!!. Η ύπαρξη των υγιών νεογιλών δοντιών συνδέεται με τη σωστή διατροφή του παιδιού. Η σωστή διατροφή προϋποθέτει το παιδί να μπορεί να φάει χωρίς να πονάει. Από την άλλη, η πρώιμη εξαγωγή νεογιλών δοντιών, τα οποία έχουν τερηδόνα, μπορεί να δημιουργήσει περεταίρω προβλήματα, καθώς τα νεογιλά δόντια «κρατάνε τη θέση» για τα αντίστοιχα μόνιμα δόντια.\nΌταν φοβάται τον οδοντίατρο\nΚατηγορία: Υγεία - Παιδοδοντίατρος


Ε, όχι κι έτσι! | Χανιώτικα Νέα\n2 Ιουλίου, 2020 10:02 πμ\nΖούμε με τη Fraport το εξής παράδοξο (για να μην πω κάτι βαρύτερο).\nΗ αξιαγάπητη εταιρεία διαχείρισης 111 περιφερειακών αεροδρομίων- μεταξύ αυτών και των Χανίων- στο πλαίσιο της “κατανομής κινδύνου” από το lockdown λόγω της πανδημίας, ζητά αποζημίωση 175 εκατομ. ευρώ για να το γράψω όπως το λιμπεράλ κατεστημένο (ζητά κοινά αποδεκτή λύση για να μην προσφύγει στις πρόνοιες της διαιτησίας) ούτως ώστε να ισοσκελιστούν οι απώλειες της από την Covid-19.\nΜε την πανδημία είχαμε δύο παράλληλα γεγονότα: την απόλυτη κατάρρευση της επιβατικής κίνησης όπως στα αεροδρόμια του κρατιδίου της Βαυαρίας και όπως λέει η Fraport “την παράλληλη διατήρηση των λειτουργικών της εξόδων”.\nΤους προτείνω να δώσουν πιλοτικά στη δημοσιότητα τα λειτουργικά τους έξοδα για το αεροδρόμιο Χανίων και μετά να ξεκινήσει η κουβέντα με το Υπουργείο Οικονομικών.\nΑντιλαμβάνομαι όπως και η κα Μέρκελ ότι η επιβατική κίνηση από τον Απρίλιο μέχρι τον Μάιο μειώθηκε κατά 99,3% αλλά αλλιώς δεν θα το λέγανε lockdown, θα το λέγανε “τανγκό, ρούμπα και καλαματιανό”.\nΕπίσης αντιλαμβάνομαι και την “κατανομή κινδύνων”.\nΑυτοί πως σκέφτονται να τσοντάρουν, αν αλλάξει εντελώς η κουλτούρα του ταξιδιού;\nΜε μια δήλωση στην εφημερίδα;\nΝομίζω ότι κανείς δεν ξέρει εάν ο πλανήτης θα επιστρέψει γρήγορα στις ταξιδιωτικές του συνήθειες.\nΜπορεί και το 2021 να έχουμε τα ίδια προβλήματα.\nΉ μήπως είναι σίγουροι ότι δεν θα έχουμε τα ίδια προβλήματα;\nΘα ξέρουν κάτι που ξέρει και ο Τραμπ για το εμβόλιο…


Ιστορικό – BEST 101\nΗ πρώτη μου εμπειρία με την κάνναβη ήταν όταν ήμουν ακόμη έφηβος. Ήξερα από προσωπική εμπειρία ότι το συγκεκριμένο φυτό ήταν παρεξηγημένο και ένιωθα, όπως οι περισσότεροι από εμάς αυτή την αδικία. Καθώς τα χρόνια περνούσαν, όλο και περισσότερες αποδείξεις παρουσιαζόταν από την ιατρική κοινότητα, τους ψυχολόγους, ακτιβιστές και ασθενείς, για τις μοναδικές ιδιότητες αυτού του φυτού, πάνω στην θεραπεία πολλών σωματικών και ψυχολογικών παθήσεων. Ήταν τότε που συνειδητοποίησα ότι κάποιες στιγμές πρέπει απλά να ακολουθούμε το ένστικτο μας και όχι την γνώμη που ακολουθεί η πλειοψηφία. . Έτσι λοιπόν ξεκίνησα να μελετάω για την κάνναβη, εστιάζοντας κυρίως στη χρησιμότητα και τα αποτελέσματα που δύναται να φέρει αυτό το φυτό. Ήθελα να γνωρίσω, να γευτώ και να νιώσω όσες περισσότερες ποικιλίες θα μπορούσα να βρω, όπως και να βιώσω στο μέγιστο αυτό που είχαν να μου προσφέρουν. Όλοι έχουν ένα χόμπι, ή κάτι που θα ήθελαν να γνωρίσουν από κοντά. Το δικό μου ήταν η κάνναβη και οι ιδιότητες που πλαισιώνουν αυτό το καταπληκτικό φυτό.\nΑυτός είναι ο λόγος που επισκέφτηκα την Ολλανδία και το Άμστερνταμ τόσες φορές. Ήταν μια μοναδική εμπειρία το να μπορώ να νιώθω ελεύθερος να μιλήσω, να δοκιμάσω και να δω από κοντά όλες τις ποικιλίες τις οποίες μελετούσα. Συμπτωματικά ήταν το 1988 όταν πρωτοπήγα στο Άμστερνταμ σαν παιδί (τη χρονιά που ξεκίνησε το cannabis cup και το skunk #1 βγήκε νικητής). Ένιωσα αμέσως ένα δεσμό με το μέρος. Αλλά ήταν το δεύτερο ταξίδι το 1997 το πιο σημαντικό και κομβικό σημείο στη ζωή μου. Από τότε μελέτησα την ιστορία, τα χαρακτηριστικά, την θεραπευτική αξία και επίσης τον τρόπο καλλιέργειας αυτού του εξαίσιου φυτού. Επισκέφτηκα πολλές φορές αυτή την όμορφη χώρα που αγαπώ και σέβομαι.\nΤα χρόνια πέρασαν και κέρδισα αρκετή γνώση, εμπειρία και αντίληψη για τον κόσμο της κάνναβης και των θαυματουργών της φυτών. Μέσα σε αυτά τα χρόνια δημιούργησα μία λίστα από τις καλύτερες ποικιλίες που συνάντησα ή άκουσα ποτέ για αυτές και μετά θέλησα να τις συγκρίνω, καθότι κάθε σύγκριση μας κάνει σοφότερους και συμβάλει στη γνώση μας. Έτσι ξεκίνησα την συγγραφή αυτού του βιβλίου.


«Άδειασε» τον Παναθηναϊκό ο Γιόβιτς: «Φήμες όσα λέγονται» - Basketworld.net\nBasketworld.net > News > Α1 > ΠΑΝΑΘΗΝΑΪΚΟΣ > «Άδειασε» τον Παναθηναϊκό ο Γιόβιτς: «Φήμες όσα λέγονται»\nΟ Στέφαν Γιόβιτς χαρακτήρισε ως «φήμες όσα λέγονται για τον Παναθηναϊκό», προσθέτοντας: «Θα δω τις επιλογές μου. Αν θα είναι στην Ελλάδα ή σε κάποια άλλη ομάδα, είναι λιγότερο σημαντικό αυτή τη στιγμή».\nΣτη συνέντευξή του στην Mozzart Sport, ο Σέρβος άσος τόνισε πως: «Το καλοκαίρι είχα μιλήσει με τον Ντέγιαν Ράντονιτς για τον Ερυθρό Αστέρα. Όμως τότε δεν ήμουν καν κοντά στην επιστροφή μου στη δράση, για τουλάχιστον μέχρι το Νοέμβριο. Θα ήταν ανέντιμο από την πλευρά μου να υπέγραφα συμβόλαιο όταν δεν ήμουν καλά. Γι’ αυτό είπα στον Ράντονιτς “αν έχεις βρει πλέι μέικερ, απόκτησέ τον. Εγώ δεν ξέρω πότε θα είμαι έτοιμος να παίξω”.\nΌλα τα άλλα είναι φήμες, ανάμεσά τους και όσα λέγονται για τον Παναθηναϊκό. Στόχος μου είναι να παίξω σε μια ομάδα στο εξάμηνο που έρχεται και να δείξω την κατάστασή μου και την επιθυμία μου να παίξω. Είναι σημαντικό για μένα να βρω μια ομάδα. Ποια θα είναι αυτή, το αφήνω στους εκπροσώπους μου. Θα δούμε τις προτάσεις και θα επιλέξω την καλύτερη για την οικογένειά μου. Αν θα είναι στην Ελλάδα ή σε κάποια άλλη ομάδα, είναι λιγότερο σημαντικό αυτή τη στιγμή» τόνισε, μεταξύ άλλων, ο Γιόβιτς.


Τεράστια μεταγραφή ανακοίνωσε ο Ολυμπιακός ! - BORO από την ΑΝΝΑ ΔΡΟΥΖΑ - boro.gr\nΑρχική / Τεράστια μεταγραφή ανακοίνωσε ο Ολυμπιακός !\nΤεράστια μεταγραφή ανακοίνωσε ο Ολυμπιακός !\nΙούλιος 19, 2014 Χωρίς κατηγορία\nTην Σλοβάκα Ιβάνα Μπραμπόροβα με το…δολοφονικό σερβίς βάζει ο Ολυμπιακός στη μηχανή του και κλείνει προσωρινά το ρόστερ του μέχρι τον Ιανουάριο, όταν και θα μπορεί να αποκτήσει και τρίτη ξένη, ανάλογα με τις ανάγκες της ομάδας.\nΗ Μπραμπόροβα γεννήθηκε στις 11-4-1985 , έχει ύψος 1.87 και αγωνίζεται ως ακραία με υποδοχή, αλλά και ως διαγώνια. Είναι διεθνής με 83 συμμετοχές και οι προηγούμενες ομάδες της, ήταν οι Σένιτσα (Σλοβακία), Νόβο Μέστο(Σλοβενία), Προστέγιοβ (Τσεχία) και οι ιταλικές Παβία, Γκοργκοντζόλα Νοβάρα, Πιατσέντσα.\nΑναδείχθηκε το 2014 πρωταθλήτρια και κυπελλούχος Ιταλίας με την Πιατσένστα, ενώ το 2013 κατέκτησε το πρωτάθλημα της Α2 Ιταλίας.\nΈχει ακόμη να επιδείξει τρία νταμπλ Τσεχίας(09, 10, 11), δυο Σλοβακίας(06, 07) και το 2012 αναδείχθηκε κορυφαία σέρβερ στην Ιταλία, με 40 άσους, ενώ η δεύτερη Ντόρα Χόρβατ είχε 31.


Kelly Klein: Η νηπιαγωγός που συνεχίζει να διδάσκει από το νοσοκομείο ενώ κάνει χημειοθεραπεία - E-MOTIONS.GR Follow @e_motionsgr\nKelly Klein: Η νηπιαγωγός που συνεχίζει να διδάσκει από το νοσοκομείο ενώ κάνει χημειοθεραπεία\nΓια πολλούς εκπαιδευτικούς η διδασκαλία είναι κάτι περισσότερο από απλή δουλειά. Είναι ένα αληθινό πάθος και τίποτα δεν τους εμποδίζει απ’ το να εμπνεύσουν και να διδάξουν σημαντικά πράγματα στους μαθητές τους. Το ίδιο ισχύει και γι’ αυτή την υπέροχη νηπιαγωγό. Παρόλο που υποβάλλεται σε θεραπεία για τον καρκίνο, δεν το βάζει κάτω, και συνεχίζει να κάνει μάθημα στα «παιδιά της» -όπως τα αποκαλεί- απ’ το δωμάτιο του νοσοκομείου.\nΗ 54χρονη δασκάλα του νηπιαγωγείου Kelly Klein διδάσκει στο δημοτικό σχολείο Falcon Heights. Είναι το είδος του δασκάλου που θυμάσαι για πάντα στη ζωή σου γιατί πολύ απλά είναι αξιολάτρευτη, γλυκιά και κάνει πολύ καλά τη δουλειά της. Είναι δασκάλα εδώ και 32 χρόνια, εκ των οποίων τα 12 διδάσκει παιδιά του νηπιαγωγείου.\nΣύμφωνα με τη διευθύντρια του σχολείου η δασκάλα είναι ερωτευμένη με τη δουλειά της και δεν έχει λείψει ποτέ όλα αυτά τα χρόνια από μάθημα. Ακόμα και όταν διαγνώστηκε καρκίνο των ωοθηκών σε τελευταίο στάδιο, δεν τα παράτησε! Συνέχισε να διδάσκει απ’ το δωμάτιο του νοσοκομείο, παρά το γεγονός ότι καθημερινά αγωνίζεται για τη ζωή της.\nΗ κυρία Klein τόνισε ότι οι μαθητές της τη βοηθούν πολύ. Αναμφίβολα, της θυμίζουν να είναι ευτυχισμένη, δυνατή και να συνεχίζει. «Οι μαθητές μου είναι το καλύτερο φάρμακο» είπε συγκινημένη.\n«Για μένα το νηπιαγωγείο είναι σαν πηγαίνει ταξίδι στη DisneyLand. Kάθε μέρα είναι ξεχωριστή! Τα παιδιά μου είναι τόσο ενθουσιασμένα. Κάνουμε μάθημα και πάντα θα γελάσουμε. Είναι τόσο διασκεδαστικό ακόμα και αν είμαστε απομακρυσμένοι.»\n*Διαβάσαμε την είδηση στο mama365.gr\nNextΣούπερ μάρκετ χωρίς… ταμεία ανοίγει η Amazon στο Λονδίνο\nΗ Αθήνα ανάμεσα στις υποψήφιες πόλεις για το βραβείο iCapital\n«Ανακυκλώνω στην παραλία» : Μαζεύτηκαν 222.000 κιλά ανακυκλώσιμων


Πώς να σταματήσετε να ρωτάτε, "Γιατί ο ιστότοπός μου δεν φέρνει πωλήσεις;" | Κατασκευή Ιστοσελίδων Θεσσαλονίκη - EPROM Web Development Solutions\nΟ ιστότοπος μιας εταιρείας είναι ένα από τα κορυφαία κανάλια μάρκετινγκ, δεύτερο μόνο μετά τα μέσα κοινωνικής δικτύωσης. Ωστόσο, ο ιστότοπός σας δεν είναι απλώς ένα μέρος για να καυχιέστε για την ιστορία προέλευσης της εταιρείας σας ή να προβάλετε τις μοναδικές σας προσφορές: Είναι επίσης ένας βασικός οδηγός για μετατροπές πωλήσεων. Και κάθε φορά που αυξάνετε το ποσοστό μετατροπών σας, ενισχύετε τα συνολικά σας έσοδα.\nΚαταρχάς “Τί σημαίνει μετατροπή”\nΣημαίνει πως απο απλός αρχικός επισκέπτης, ο πελάτης αυτός έκανε μια ενέργεια (πχ αγόρασε προϊόν, υπηρεσία).\nΔείτε πώς λειτουργεί το τυπικό ταξίδι του ψηφιακού αγοραστή: Ένας επισκέπτης έρχεται στον ιστότοπό σας αφού αναζητήσει λέξεις-κλειδιά ή κάνει κλικ σε μια διαφήμιση. Ο νέος επισκέπτης αναζητά απαντήσεις. Εάν τα παρέχετε, ο επισκέπτης μπορεί να συμπληρώσει πρόθυμα μια φόρμα, να κατεβάσει μια μελέτη περίπτωσης ή να ζητήσει ένα ραντεβού. Η δουλειά σας είναι να κάνετε το ταξίδι και τη μετατροπή να πραγματοποιούνται απρόσκοπτα.\nΥπολογισμός του βασικού σας ποσοστού μετατροπής\nΜην ανησυχείτε αν τα μαθηματικά δεν ήταν το πιο δυνατό σας μάθημα. Ο υπολογισμός του ποσοστού μετατροπών του ιστότοπού σας δεν είναι δύσκολος: Απλώς διαιρέστε τις τρέχουσες μετατροπές σας με τον αριθμό των ατόμων που επισκέπτονται τον ιστότοπό σας. Στη συνέχεια, πολλαπλασιάστε αυτόν τον αριθμό με το 100.\nΓια παράδειγμα, ας υποθέσουμε ότι 10.000 επισκέπτες περνούν από τον ιστότοπό σας κάθε μήνα και κατά μέσο όρο έχετε 100 κλήσεις πωλήσεων από αυτές τις επισκέψεις. Το ποσοστό μετατροπής σας θα ήταν 100 διαιρούμενο με το 10.000, το οποίο είναι 0,01. Πολλαπλασιάστε το 0,01 επί 100 και παίρνετε 1%.\nΑς το πάμε παρακάτω. Εάν γνωρίζετε ότι κάθε κλήση πωλήσεων αποφέρει έσοδα 500 €, οι 100 κλήσεις πωλήσεων θα ανέρχονται συνολικά σε τζιρο 50.000 € μηνιαίως. Σκεφθείτε τώρα το 1% να γίνει 2% 🙂\nΜετατρέποντας τον ιστότοπό σας σε μηχανή μετατροπής\nΟ κύκλος πωλήσεών σας B2B είναι σαν μια χοάνη. Όσο περισσότεροι άνθρωποι μπαίνουν στην κορυφή, τόσο περισσότεροι θα μετατραπούν σε πελάτες στο κάτω μέρος. Η δημιουργία ενός ιστότοπου που μετατρέπει μεγαλύτερο αριθμό επισκεπτών έχει νόημα και αξίζει τον κόπο σας.\nΞεκινήστε κάποιες τροποποιήσεις.\n1. Συμπληρώστε τις σελίδες προορισμού σας με πολύτιμο περιφραγμένο περιεχόμενο\nΌταν μιλάμε για την προσθήκη πολύτιμου περιφραγμένου περιεχομένου σε σελίδες προορισμού, η λειτουργική λέξη εδώ είναι “πολύτιμο”. Το περιφραγμένο περιεχόμενο — ή περιεχόμενο που είναι προσβάσιμο μόνο αφού οι επισκέπτες συμπληρώσουν μια φόρμα — μπορεί να βελτιώσει το ποσοστό μετατροπών της επισκεψιμότητας του ιστότοπού σας . Αυτός είναι ο λόγος για τον οποίο το 64% των επαγγελματιών μάρκετινγκ ανήγγειλε το περιφραγμένο περιεχόμενο ως κορυφαίο εργαλείο σύλληψης προοπτικών. Αλλά δεν μπορείτε απλώς να δημοσιεύετε καθημερινό περιεχόμενο σε στυλ ιστολογίου και να περιμένετε από τους ανθρώπους να έχουν την ευκαιρία να «πληρώσουν» για μια λήψη με τα προσωπικά τους στοιχεία.\nΤο περιφραγμένο περιεχόμενό σας πρέπει να έχει πραγματικό νόημα και να είναι της υψηλότερης ποιότητας. Διαφορετικά, γιατί οι επισκέπτες να ανταλλάσσουν τις πολύτιμες πληροφορίες τους και να σας δίνουν την άδεια να έρθετε σε επαφή στην πορεία; Περιεχόμενο όπως αναλυτικές λευκές βίβλοι, αποκλειστικές ερευνητικές μελέτες και χρήσιμες λίστες ελέγχου δημιουργούν εξαιρετικές επιλογές περιφραγμένου περιεχομένου.\n2. Δοκιμάστε μια ποικιλία παροτρύνσεων για δράση\nΤι σημαίνει CTA ;\nΣημαίνει Call to Action, δηλαδή παρότρυνση για δράση, δηλαδή τα κουμπάκια ενεργειών (όπως αγορά ή φόρμες κ.α)\nΠώς μπορείτε να εξατομικεύσετε τα CTA σας; Ελέγξτε το καθένα μέσα από τα μάτια ενός επισκέπτη: Έχει νόημα το CTA με βάση τη θέση του επισκέπτη στο ταξίδι του αγοραστή; Για παράδειγμα, ένας νέος επισκέπτης που διαβάζει μια εισαγωγική ανάρτηση ιστολογίου μπορεί να ενδιαφέρεται να κατεβάσει ένα εκπαιδευτικό ενημερωτικό δελτίο αλλά να μην είναι ακόμη έτοιμος να προγραμματίσει μια επίδειξη κλήσης. Γνωρίζοντας αυτό, το CTA σας δεν θα πρέπει να αναφέρει ακόμη επιδείξεις.\n3. Μελετήστε τις μετρήσεις κάθε σελίδας προορισμού\nΟ έλεγχος της απόδοσης του backend των σελίδων προορισμού είναι πιο απλός από ποτέ, χάρη στο προηγμένο λογισμικό. Αφιερώστε χρόνο τακτικά για να αξιολογείτε το ποσοστό εγκατάλειψης κάθε σελίδας προορισμού, τους δυνητικούς πελάτες που δημιουργούνται, τις πωλήσεις που επηρεάζονται και άλλες σημαντικές μετρήσεις. Εξετάστε το ενδεχόμενο να επενδύσετε σε ένα εργαλείο που θα σας επιτρέψει να ακολουθήσετε τους πελάτες σας καθώς προχωρούν στο ταξίδι του αγοραστή.\nΠαρακολουθούμε τακτικά σελίδες προορισμού και περιφραγμένο περιεχόμενο στην εταιρεία μας. Για παράδειγμα, διαπιστώσαμε ότι μια σελίδα προορισμού, έχει δημιουργήσει 1.111 υποβολές φορμών, 494 νέες επαφές και τελικά 10 νέους πελάτες. Αυτό είναι ένα ποσοστό μετατροπής από λήψη σε δυνητικό πελάτη περίπου 2%. Στόχος μας είναι να συνεχίσουμε να δοκιμάζουμε τη σελίδα προορισμού και να κάνουμε τροποποιήσεις με την πάροδο του χρόνου για να αυξήσουμε το ποσοστό μετατροπών.\n4. Δημιουργήστε σελίδες φιλικές προς κινητά\nΠερίπου το 70%+ της κίνησης στο Διαδίκτυο συμβαίνει σε κινητές συσκευές . Λοιπόν, πώς φαίνεται και πώς αποδίδει ο ιστότοπός σας για χρήστες κινητών τηλεφώνων; Τα κουμπιά σας χωρούν τα δάχτυλα των περισσότερων ανθρώπων; Οι κεφαλίδες σελίδας φαίνονται κανονικές σε συμπαγείς οθόνες;\nΠοτέ μην υποθέτετε ότι μόνο και μόνο επειδή ο ιστότοπός σας είναι «ανταποκρίνεται» προσφέρει μια εκπληκτική εμπειρία κινητής τηλεφωνίας . Δοκιμασε το. Οι επισκέπτες από κινητές συσκευές θα εγκαταλείψουν τον ιστότοπό σας εάν δεν μπορούν να πλοηγηθούν ελεύθερα — αν τον βρουν εξαρχής. Εξάλλου, οι μηχανές αναζήτησης λαμβάνουν υπόψη την ανάπτυξη ιστότοπου για κινητά για την κατάταξη αναζήτησης.\n5. Τμηματοποιήστε τις πηγές επισκεψιμότητάς σας\nΆτομα έρχονται στον ιστότοπό σας από όλο τον ιστό. Κατά συνέπεια, βάλτε τις πηγές επισκεψιμότητας της σελίδας προορισμού σας σε “κουβάδες”, ώστε να μπορείτε να δείτε το ποσοστό μετατροπών κάθε κατηγορίας.\nΤο κάναμε αυτό με τα στατιστικά του ιστότοπού μας για το 2021 και καταλήξαμε σε μερικούς συναρπαστικούς αριθμούς. Ανακαλύψαμε ότι οι κορυφαίες μετατροπές δυνητικών πελατών μας προήλθαν από επισκεψιμότητα παραπομπής στο 6,86%, άμεση επισκεψιμότητα στο 2,65% και οργανική αναζήτηση στο 1,67%. Αυτά ήταν διαφωτιστικά αποτελέσματα γιατί έδειχναν μερικά απραγματοποίητα κενά και συναρπαστικές ευκαιρίες.\nΑφού εξερευνήσαμε αυτές τις μετρήσεις, έχουμε κάνει δύο σχέδια.\nΤο πρώτο είναι να προσπαθήσουμε να προσελκύσουμε περισσότερους επισκέπτες πρώιμου σταδίου από παραπομπές και άμεση επισκεψιμότητα. Το δεύτερο είναι να καταλάβουμε γιατί το ποσοστό μετατροπών μας είναι τόσο χαμηλό για την οργανική αναζήτηση και να κάνουμε προσαρμογές ανάλογα. Μπορείτε να στοιχηματίσετε ότι θα δοκιμάσουμε κάποιες δοκιμές A/B καθ’ όλη τη διάρκεια του έτους.\nΟ ιστότοπός σας λειτουργεί ως πύλη, επομένως βεβαιωθείτε ότι είναι ορθάνοιχτος στις ισχυρότερες προοπτικές σας. Όταν δίνετε στους επισκέπτες ακριβώς αυτό που θέλουν, αυξάνετε τις πιθανότητες να σας δώσουν τις πληροφορίες — και την αφοσίωσή τους — σε αντάλλαγμα.\nΠροηγούμενο άρθρο4 σημεία για να πείτε μια ιστορία που θα αυξήσει τις πωλήσεις της επιχείρησης σας\nΕπόμενο άρθρο[10-11/5/2022] Logistics Conferences LOGI.C 2022 – Θεσσαλονίκη\nPeloponnese. Greece beyond the obvious (Video Marketing)\nΠόσος χρόνος πρέπει να σας πάρει για να γράψετε μια ανάρτηση ιστολογίου;


Αναβολή στη δίκη για την απόπειρα δολοφονίας του Τζήλου! - ΠΑΟΚ\nΔεν ξεκίνησε η εκδίκαση της πολύκροτης υπόθεσης!\nΣήμερα το πρωί, επρόκειτο να ξεκινήσει στα Τρίκαλα η εκδίκαση της υπόθεσης της απόπειρας δολοφονίας του Θανάση Τζήλου.\nΩστόσο, η δίκη αναβλήθηκε και το Μικτό Ορκωτό Δικαστήριο Τρικάλων θα ορίσει νέα δικάσιμο όπως αναφέρει το “dikisports”, με την πολύκροτη υπόθεση να “τραβάει” έτσι κι άλλο σε διάρκεια.\nΥπενθυμίζεται πως ο διεθνής διαιτητής έπεσε θύμα απόπειρας δολοφονίας από τέσσερις άνδρες τo 2018 έξω από το σπίτι του, μετά τον αγώνα Ξάνθη – Ολυμπιακός, ενώ σαφώς και προκαλεί εντύπωση το γεγονός πως στο κατηγορητήριο γίνεται λόγος μόνο για… δύο!\n«Οδηγός» το Parken! (vid)


τηλεσκόπιο Archives - ZimZam Physics\nτηλεσκόπιο (2 άρθρα)\nΤο super τηλεσκόπιο LSST που θα μας βοηθήσει να "δούμε" στο σύμπαν\nΟι κοσμολόγοι πιστεύουν ότι υπάρχει ένα είδος ενέργειας που εκτείνεται παντού στο Σύμπαν και βοηθά στην επιταχυνόμενη διαστολή του. Η ενέργεια αυτή έχει ονομαστεί «σκοτεινή» και η ύπαρξή της είναι η πιο αποδεκτή υπόθεση για να εξηγήσει παρατηρήσεις από το 1990 και έπειτα που δείχνουν ότι το Σύμπαν διαστέλλεται με επιταχυνόμενο ρυθμό.\nΕκτός από την σκοτεινή ενέργεια οι κοσμολόγοι έχουν υποδείξει και την ύπαρξη μιας μυστηριώδους ύλης στο Σύμπαν την οποία έχουν ονομάσει επίσης «σκοτεινή». Σύμφωνα με την κρατούσα θεωρία αυτή η σκοτεινή ύλη συνεισφέρει κατά μεγάλο ποσοστό στη συνολική μάζα του Σύμπαντος. Η σκοτεινή ύλη δεν μπορεί να παρατηρηθεί απευθείας από τηλεσκόπια. Δεν εκπέμπει ούτε απορροφά φως ή άλλη ηλεκτρομαγνητική ακτινοβολία σε σημαντικό βαθμό. Αντίθετα, η ύπαρξη και οι ιδιότητές της βασίζονται στις βαρυτικές επιδράσεις πάνω στην ορατή ύλη, στην ακτινοβολία και τη μεγάλης κλίμακας δομή του Σύμπαντος. Συνίσταται από υποθετικά σωματίδια ύλης άγνωστης σύνθεσης, τα οποία δεν εκλύουν ούτε αντανακλούν επαρκώς ηλεκτρομαγνητική ακτινοβολία ώστε να μπορούν να γίνονται άμεσα ανιχνεύσιμα από τα γνωστά αστρονομικά όργανα παρατήρησης.\nΣτο Καθιερωμένο Πρότυπο της Κοσμολογίας, η συνολική ύλη-ενέργεια του Σύμπαντος φαίνεται να περιέχει 4,9% συνήθη (ορατή) ύλη, 26,8% σκοτεινή ύλη και 68,3% σκοτεινή ενέργεια.\nΓια να ρίξει λίγο φως στα δύο σκοτεινά μυστήρια του Σύμπαντος κατασκευάζεται ένα νέο πανίσχυρο τηλεσκόπιο. To LSST (Large Synoptic Survey Telescope) βρίσκεται σε προχωρημένο στάδιο κατασκευής και αν δεν υπάρξει κάποιο απρόοπτο θα ξεκινήσει να λειτουργεί στην Χιλή το 2022.\nΔείτε ένα βίντεο για το τηλεσκόπιο LSST:\nΓια διάστημα δέκα ετών το LSST θα χαρτογραφήσει δισεκατομμύρια άστρα και γαλαξίες παρέχοντας έτσι στους επιστήμονες ένα όγκο δεδομένων. Τα δεδομένα θα επιτρέψουν στους αστρονόμους σε πρώτο επίπεδο να μελετήσουν την εξέλιξη των γαλαξιών, να εντοπίσουν δυνητικά επικίνδυνους αστεροειδείς, να παρατηρήσουν ετοιμοθάνατα άστρα να εκρήγνυνται και να αποκαλυφθούν νέα στοιχεία για διάφορα αντικείμενα του Διαστήματος αλλά και κοσμικά φαινόμενα. Η επιστημονική κοινότητα ευελπιστεί όμως ότι τα δεδομένα αυτά θα βοηθήσει τους ειδικούς να κατανοήσουν καλύτερα την λειτουργία της σκοτεινής ενέργειας και τον ρόλο της σκοτεινής ύλης.\nΗ κάμερα του τηλεσκοπίου, η οποία θα έχει μέγεθος αυτοκινήτου και βάρος σχεδόν τριών τόνων, θα κατασκευαστεί στο Εθνικό Εργαστήριο Επιταχυντή SLAC στην Καλιφόρνια. Ενα σύστημα μετακινούμενων φίλτρων μπροστά στην κάμερα θα επιτρέπει παρατηρήσεις σε ένα μεγάλο εύρος μηκών κύματος, από το εγγύς υπεριώδες μέχρι το εγγύς υπέρυθρο. Ο Πολ Ο’ Κόνορ, επιστήμονας του Εθνικού Εργαστηρίου Μπρουκχέιβεν των ΗΠΑ που συμμετέχει στην κατασκευή της κάμερας αναφέρθηκε στο νέο τηλεσκόπιο στην ιστοσελίδα Atlas Obscura.\nΟ Πολ Ο’Κόνορ φωτογραφίζεται με ένα από τα μέρη της τεράστιας κάμερας του τηλεσκοπίου LSST (φωτό: Brookhaven National Lab)\n«Ολα τα τηλεσκόπια που διαθέτουν κάμερες κατασκευάστηκαν πριν την ανακάλυψη της σκοτεινής ενέργειας. Περιμένουμε το LSST να χαρτογραφήσει οτιδήποτε υπάρχει στον ουράνιο θόλο της Γης και να βοηθήσει στον εντοπισμό της σκοτεινής ύλης. Η λειτουργία του τηλεσκοπίου όχι μόνο θα προσφέρει ένα τεράστιο όγκο νέων στοιχείων για το Σύμπαν αλλά ίσως αλλάξει δραματικά αυτά που θεωρούμε ως σταθερά και θεμελιώδη χαρακτηριστικά της λειτουργίας του» αναφέρει ο Ο’ Κονορ.\nTags: σύμπαν, τηλεσκόπιο


Ελασσόνα: Οδηγός καταπλακώθηκε από την νταλίκα του – ΤΡΙΚΚΗPress – Τα νέα των Τρικάλων\nΕλασσόνα: Οδηγός καταπλακώθηκε από την νταλίκα του Reviewed by Momizat on Φεβ 08 . Τραγικό θάνατο βρήκε χθες 50χρονος οδηγός νταλίκας που καταπλακώθηκε από το βαρύ όχημα στο 20ο χιλιόμετρο της εθνικής οδού Ελασσόνας-Κοζάνης. Σύμφωνα με πληροφο Τραγικό θάνατο βρήκε χθες 50χρονος οδηγός νταλίκας που καταπλακώθηκε από το βαρύ όχημα στο 20ο χιλιόμετρο της εθνικής οδού Ελασσόνας-Κοζάνης. Σύμφωνα με πληροφο Rating: 0\nΕλασσόνα: Οδηγός καταπλακώθηκε από την νταλίκα του\nΔημοσιεύτηκε στις: 08 Φεβρουαρίου, 2014 στην κατηγορία: ΘΕΣΣΑΛΙΑ | σχόλια : 0\nΤραγικό θάνατο βρήκε χθες 50χρονος οδηγός νταλίκας που καταπλακώθηκε από το βαρύ όχημα στο 20ο χιλιόμετρο της εθνικής οδού Ελασσόνας-Κοζάνης.\nΣύμφωνα με πληροφορίες που δίνει η Πυροσβεστική Υπηρεσία, το βαρύ όχημα που μετέφερε σιτάρι δίπλωσε, ξέφυγε από την πορεία του και ανετράπη. Εκείνη τη στιγμή, ο οδηγός εκτινάχθηκε από το όχημα και στη συνεχεία καταπλακώθηκε από αυτό.\nΠροανάκριση για τα αίτια του δυστυχήματος διενεργεί η Τροχαία Ελασσόνας. Η κίνηση των οχημάτων στο σημείο γίνεται από το ένα ρεύμα κυκλοφορίας.


Άρης | e-εφημερίδα μαθητών 4ου Γυμνασίου Ζωγράφου\nΠριν από λίγους μήνες είχε ανακοινωθεί πως η ευρωπαϊκή και η ρώσικη υπηρεσία διαστήματος ετοιμάζονται για ένα πρότζεκτ τεραστίων διαστάσεων, με στόχο την πλήρη εξερεύνηση της Σελήνης και την μόνιμη εγκατάσταση σε αυτήν. Οπως όλα δείχνουν όμως, η συνεργασία τους έχει και ακόμα πιο μακρινές βλέψεις.\nΤώρα ο καθένας μπορεί να νιώσει σαν να «περπατά» στον Άρη. Η NASA έδωσε στη δημοσιότητα ένα βίντεο 360 μοιρών, από τον «κόκκινο πλανήτη», που επιτρέπει σε όσους το παρακολουθούν να μετακινούν την εικόνα, για να εξερευνήσουν την επιφάνεια του Άρη.\nΜια φουσκωτή θερμική «ασπίδα» στα σχέδια της NASA για τον εποικισμό του Άρη\nΜια φουσκωτή θερμική «ασπίδα» θα βοηθήσει το πρώτο διαστημόπλοιο που θα μεταφέρει αστροναύτες στον Άρη να προσεδαφισθεί με ασφάλεια στον Κόκκινο Πλανήτη. Αυτό τουλάχιστον προτείνουν επιστήμονες από το Ερευνητικό Κέντρο της ΝΑSA στο Λάγκλεϊ της Βιρτζίνια, οι οποίοι σχεδιάζουν την «ασπίδα» με τέτοιο τρόπο ώστε να μπορεί να επιβραδύνει το σκάφος κατά την κάθοδό του.\nΗ διάταξη είναι ένα από τα σενάρια που θα εξετάσει η NASA ως «απάντηση» στο γεγονός ότι η αρειανή ατμόσφαιρα είναι αραιότερη από τη γήινη. Κάτι που επηρεάζει τον τρόπο με τον οποίο θα μπορεί ένα μεγάλο σκάφος να προσεδαφισθεί με ασφάλεια στην επιφάνεια του πλανήτη, αφού γι’ αυτό τον σκοπό δεν μπορούν να επιστρατευθούν αλεξίπτωτα.\nΣημάδια ζωής εντόπισε το σκάφος Curiosity της NASA στον πλανήτη Άρη!\nΈνα από τα όργανα του ρομποτικού σκάφους με τους έξι τροχούς που βρίσκεται στον Κόκκινο Πλανήτη για λογαριασμό της αμερικανικής υπηρεσίας, εντόπισε μυστηριώδη ίχνη μεθανίου που δεν μπορούν εκ πρώτης όψεως να ερμηνευθούν με βάση τη γεωλογία ή την οργανική ύλη που μεταφέρεται στον Αρη από κομήτες ή αστεροειδείς.\nΈνας σημερινός γιγάντιος κρατήρας στον Άρη κάποτε ήταν μια τεράστια λίμνη, που σταδιακά δημιούργησε ένα βουνό στο κέντρο της, ενώ μπορεί να φιλοξενούσε και μικροβιακή ζωή επί εκατομμύρια χρόνια. Αυτό δείχνουν νέα ευρήματα από το ρόβερ «Curiosity» της NASA, το οποίο, αργά αλλά σταθερά, συνεχίζει τις επιστημονικές μελέτες του στην επιφάνεια του «κόκκινου πλανήτη».\nΗ ανακάλυψη αφορά τον κρατήρα Γκέιλ, διαμέτρου 154 χιλομέτρων, τον οποίο εξερευνά το αμερικανικό ρομποτικό όχημα-εργαστήριο από τον Αύγουστο του 2012 που έφθασε στον Αρη, έχοντας ήδη διανύσει γύρω στα οκτώ χιλιόμετρα έως τώρα. Σήμερα, ο κρατήρας είναι ένα κατάξερο μέρος, όμως στο μακρινό παρελθόν ήταν μια μεγάλη λίμνη, από τα ιζήματα της οποίας σταδιακά δημιουργήθηκε το όρος Σαρπ, ύψους πέντε χιλιομέτρων, στο κέντρο του κρατήρα.\nΗ NASA αποκάλυψε το εσωτερικό της πρώτης βάσης που θα διαμένουν άνθρωποι στον Άρη\nΈνα πολύ μικρό θραύσμα από μετεωρίτη με προέλευση τον Άρη, ηλικίας 1.3 δισεκατομμυρίων χρόνων, ίσως περιέχει αρκετές πληροφορίες για να στοιχειοθετήσει την ύπαρξη κατάλληλου περιβάλλοντος για την ανάπτυξη ζωής σε κάποια στιγμή της ιστορίας του γειτονικού μας πλανήτη.\n«Σε πολλές πτυχές μοιάζει με απολίθωμα βιολογικού κυττάρου από τη Γη, η προέλευσή του όμως είναι αναμφισβήτητα από τον Άρη» λέει ο Δρ. Λάιον.\nOpportunity: Είδε στον Άρη αντικείμενο που βγήκε από το πουθενά\nΟροφή για την επιστημονική και μη φαντασία δίνουν οι νέες εικόνες που έστειλε στη NASA το διαστημικό σκάφος Opportunity από τον πλανήτη Άρη. Πρόκειται για ένα άγνωστο αντικείμενο που μοιάζει με ζελέ και φαίνεται να εμφανίστηκε από το πουθενά στην επιφάνεια του Κόκκινου πλανήτη. Ακόμη και οι επιστήμονες μέσα στη NASA τσακώνονται για το τι είναι το περίεργο αυτό αντικείμενο.\nΕπιλέχθηκαν οι υποψήφιοι έποικοι του Άρη\nΜετά από πολύμηνες συνεντεύξεις και «οντισιόν», η διοίκηση του προγράμματος Mars One επέλεξε τελικά τους πρώτους υποψήφιους για το φιλόδοξο πρόγραμμα εποικισμού στον Κόκκινο πλανήτη.\nΟι αιτήσεις για τη συμμετοχή στο πρόγραμμα είχαν ξεπεράσει τις 200 000, από άτομα από όλο τον κόσμο. Τελικά, για την πτήση στον Άρη και τη δημιουργία της πρώτης ανθρώπινης αποικίας επιλέχτηκαν 1058 άτομα- 586 άνδρες και 472 γυναίκες.\nΦωτογραφία της επιφάνειας του Αρη από την ΝΑSΑ όταν ο κόκκινος πλανήτης είχε πλησιάσει εγγύτερα τη Γη (για τα τελευταία 60.000 χρόνια) στις 27 Αυγούστου του 2003.\nΒραβείο της NASA σε Έλληνες για σχεδίαση διαστημικού θερμοκήπιου με σπανάκι στον Άρη\nΗ ανάλυση ορυκτών στον πλανήτη Άρη τα συνδέει με την ύπαρξη ζωής\nΗ φωτογραφία από το Curiosity της NASA δείχνει την σκόνη των πετρωμάτων που εξήγαγε το τρυπάνι του οχήματος\n«Ένα θεμελιώδες ερώτημα στο οποίο η αποστολή του Curiosity έπρεπε να απαντήσει είναι αν οι συνθήκες στον Άρη θα μπορούσαν να ήταν κατάλληλες για την ύπαρξη ζωής: με βάση όσα γνωρίζουμε σήμερα, η απάντηση είναι θετική», δήλωσε σε συνέντευξη Τύπου ο επικεφαλής επιστήμονας της αποστολής του Curiosity.\nΗ ΝΑΣΑ ονόμασε "Καλάβρυτα" μια κοιλάδα στον πλανήτη Άρη\nΗ κοιλάδα «Καλάβρυτα» του κόκκινου πλανήτη.\nΝαι είναι αλήθεια, η ΝΑSA δια του επιστημονικού συνεργάτη της Αθ. Οικονόμου, ονόμασε βραχώδη κοιλάδα στην περιοχή του Άρη “ΚΑΛΑΒΡΥΤΑ”. «Νονός» των Καλαβρύτων του Άρη είναι ο καθηγητής αστροφυσικής στο Πανεπιστήμιο του Σικάγο, συνεργάτης της NASA και υπεύθυνος σχεδιασμού πρωτοποριακού εξοπλισμού για την εξερεύνηση του διαστήματος, Αθανάσιος Οικονόμου. «Μου αρέσει να δίνω σε ανεξερεύνητα σημεία πλανητών ονόματα πόλεων και βουνών της πατρίδας μας», λέει ο Έλληνας αστροφυσικός της NASA. O Αθανάσιος Οικονόμου είναι μόνιμος καθηγητής στο Πανεπιστήμιο του Σικάγο και συνεργάτης της NASA, από το 1960, καθώς και του Ευρωπαϊκού Οργανισμού Διαστήματος (European Space Agency).


Αυτό το ξενοδοχείο είναι κλειστό από 5 Μαΐου 2020 έως 30 Ιουνίου 2020 (οι ημερομηνίες ενδέχεται να μεταβληθούν).\n8,0Πολύ καλό822Προβολή 822 σχολίων Hotels.com\nΑυτό το ξενοδοχείο είναι κλειστό από 5 Μαΐου 2020 έως 30 Ιουνίου 2020 (οι ημερομηνίες ενδέχεται να μεταβληθούν). Λόγω των ταξιδιωτικών περιορισμών εξαιτίας του COVID-19, αυτό το κατάλυμα μπορεί να δεχτεί κρατήσεις μόνο για όσα άτομα είναι απαραίτητο να ταξιδέψουν ή να πραγματοποιήσουν διαμονή. Ενδέχεται να σας ζητηθεί απόδειξη για αυτό κατά την άφιξή σας.\nΠολύ καλό 8,0 Από 822 σχόλια


LIGO - 8 Έλληνες στην ομάδα που εντόπισε για τρίτη φορά βαρυτικά κύματα | ellines.com\nΗ τρίτη ανίχνευση έγινε στις 4 Ιανουαρίου 2017 και αφορούσε διαταραχές που προκλήθηκαν από τη συγχώνευση δύο μελανών οπών, με μάζες 31 και 19 φορές μεγαλύτερη από την ηλιακή. Δεν πρόκειται για την ελαφρύτερη πηγή βαρυτικών κυμάτων που έχει εντοπίσει το πείραμα, αφού η δεύτερη ανίχνευση τον Δεκέμβριο του 2015 είχε να κάνει με δύο μελανές οπές με μάζες 14 και 8 φορές μεγαλύτερη από την ηλιακή. Ωστόσο, πρόκειται για την πιο μακρινή συγχώνευση μελανών οπών που έχει καταγράψει το Advanced LIGO. Κι αυτό γιατί το συγκεκριμένο ζεύγος από μαύρες τρύπες βρίσκεται κατά μέσο σε απόσταση 2,8 δισ. ετών φωτός – από 1,6 έως 4,3 έτη φωτός. Θεωρητικά, οποιοδήποτε σώμα κινείται προκαλεί την εκπομπή βαρυτικών κυμάτων, τα οποία διαδίδονται με την ταχύτητα του φωτός. Ωστόσο, πρέπει να είναι σώματα τεράστιας μάζας ή πολύ βίαια φαινόμενα, όπως ο στροβιλισμός δύο μελανών οπών με ολοένα μικρότερη απόσταση μέχρι να συγκρουστούν, για να έχουν οι διαταραχές τέτοια ένταση ώστε να μπορούν να ανιχνευθούν. Ακόμη και σε αυτή την περίπτωση, άλλωστε, η παραμόρφωση που προκαλούν είναι περίπου 1000 φορές μικρότερες από τη διάμετρο ενός πρωτονίου.\nH Βίκυ Καλογερά, καθηγήτρια αστροφυσικής του Πανεπιστημίου Northwestern του Σικάγο\nO αναπληρωτής καθηγητής Ερωτόκριτος Κατσαβουνίδης από το ΜΙΤ\nO μεταδιδακτορικός ερευνητής Αντώνης Κοντός επίσης από το ΜΙΤ\nO διδακτορικός ερευνητής Μιχάλης Αγάθος από το Εθνικό Ινστιτούτο Υποατομικής Φυσικής Ολλανδίας-πείραμα Virgo\nH Μαίρη Σακκελαριάδου από το King’s College\nO Ανδρέας Μελάτος από το Πανεπιστήμιο της Μελβούρνης\nΟ Κωνσταντίνος Χατζηιωάννου από το Πανεπιστήμιο του Εδιμβούργου\n“Τώρα έχουμε τρία ζεύγη μαύρων τρυπών, κάθε ζευγάρι που τελειώνει τον “χορό του θανάτου” σε εκατομμύρια ή δισεκατομμύρια χρόνια σε μερικές από τις πιο ισχυρές εκρήξεις του σύμπαντος. Στην αστρονομία, λέμε ότι με τρία αντικείμενα του ίδιου τύπου, έχουμε μια τάξη. Έχουμε έναν πληθυσμό και μπορούμε να κάνουμε ανάλυση” συμπληρώνει.\nΗ τρίτη ανίχνευση περιγράφεται στη μελέτη που δημοσιεύθηκε στο Physical Review Letters.


Οι Μελισσομπλοκάδες!!!: Αυγούστου 2014\nΤο σκεφτόμουνα καιρό πριν αναρτήσω το παρακάτω θέμα… δεν είναι σατιρικό… θα το έλεγα αρκετά σοβαρό και αφορά όλους τους φίλους μελισσόφιλους ή μη που διαβάζουν το μπλοκ… απλά εύχομαι να φτάσατε σε αυτό το θέμα πριν και όχι κατόπιν εορτής. Ένας άλλος τίτλος θα μπορούσε να είναι «Πυραμίδες, δικτυακό μάρκετινγκ, πρόγραμμα πολυεπίπεδου marketing, MLM κλπ… ενδιαφέρονται για να μας ή για να μας πιάσουν κορόιδο;» Στο τέλος της ανάρτησης υπάρχουν link προς άλλες πηγές σχετικά με το θέμα για όσους θέλουν να το ψάξουν περισσότερο. Κάποια κομμάτια του κειμένου με σχετικές πληροφορίες (πέρα της προσωπικής μου εμπειρίας) είναι από τις παραπομπές.\nΗ ιστορία μου έλαβε χώρα φέτος τον Μάρτιο. Χτυπάει το κινητό, βλέπω άγνωστο αριθμό αλλά αφού δεν έχει απόκρυψη απαντώ και ακούω όλο χαρά μια άγνωστη φωνή που με «βρήκε». Μου λέει πως είναι ο φίλος μου Πυραμίδας, τον θυμήθηκα αμέσως μια και ήταν από την παιδική μου γειτονιά και που και που τον πετύχαινα όταν πήγαινα στα παλιά λημέρια, με τον καιρό χαθήκαμε και είχαμε χρόνια να τα πούμε, πάνω από 5 σίγουρα. Ο φίλος μου ο Πυραμίδας λοιπόν με σκέφτηκε «ξαφνικά» και πρότεινε να βρεθούμε για ένα καφέ και να τα πούμε από κοντά. Μάλιστα το σημείο συνάντησης σε γνωστή καφετέρια της παλιάς μου γειτονιάς σε ώρα και μέρα που καθόρισε ο ίδιος… κλείνοντας το τηλέφωνο μου πέταξε και ένα «… έλα αδελφέ μου και με την ευκαιρία θέλω να συζητήσουμε και κάτι επαγγελματικό» χωρίς κανένα άλλο προσδιορισμό. Αυτό το επαγγελματικό φαντάστηκα ότι θα είναι κάτι μελισσοκομικό, ξέρετε μήπως σκεφτότανε να βάλει μελίσσια ή ήθελε προϊόντα κλπ..\nΠράγματι μετά λίγες μέρες αφού διέσχισα την μισή Αθήνα πήγα στο ραντεβού μας στην ώρα μου. Δεν σας κρύβω ότι ήμουνα χαρούμενος που θα έβλεπα τον Πυραμίδα μετά τόσα χρόνια και θα ξέφευγα λίγο από την καθημερινότητα της κρίσης που βιώνουμε όλοι και μας έχει καταθλίψει. Μάλιστα έλπιζα ο Πυραμίδας να είχε φωνάξει στην παρέα και κάποια άλλα άτομα της παλιά γειτονίας και να είχαμε κάτι σαν συνάντηση παλιόφιλων. Το επαγγελματικό το είχα ξεχάσει παντελώς. Μπαίνω στην καφετέρια και βλέπω παρέες με lap top ανοικτά στα τραπέζια τους και λέω κοίτα πως αλλάξανε οι εποχές. Να όμως που και ο δικός μου με περίμενε με lap top και η συνάντηση που φανταζόμουνα μετά από 5 λεπτά κατέληξε σε παρουσίαση προγράμματος πολυεπίπεδου marketing, δηλαδή ήθελε να με γράψει σε «πυραμίδα» για να βγάλει λεφτά!!! Μου ανάψανε τα λαμπάκια. Συγκρατήθηκα όμως και ήμουνα ευγενικός, άκουσα όλη την παρουσίαση διάρκειας κάπου 20 με 25 λεπτών και όμορφα και ωραία του είπα ότι δεν είμαι για τέτοια και πως αν αλλάξω γνώμη θα τον ενημερώσω. Προσπάθησε να με μεταπείσει με διάφορα επιχειρήματα και εγώ για να δώσω τέλος άλλαξα κουβέντα και είπα να μιλήσουμε για το τι κάναμε τα τελευταία χρόνια και πως περνάμε. Και κάπως ψυχρά τότε αυτός μου είπε ότι έχει περιορισμένο χρόνο γιατί σε 10 λεπτά περίμενε άλλο ραντεβού! Πλήρωσα το καφέ μου και έφυγα… αισθάνθηκα πολύ κορόιδο που έχασα την ώρα μου και γενικά όλη την υπόλοιπη ημέρα ήμουνα τσατισμένος.\nΑπό τις οικονομικές σπουδές μου έτυχε να αναγνωρίσω τι παίχτηκε, δηλαδή το «φανταστικό κόλπο» του δικτυακού μάρκετινγκ ή Multi Level Marketing (πρόγραμμα πολυεπίπεδου marketing ή αλλιώς MLM)… κοινός «πυραμίδα» με προϊόν και τα πράγματα είναι κάπως έτσι…\nΣτα πλαίσια μιας οικονομικής κρίσης σαν αυτή που βιώνει η χώρα μας είναι θέμα χρόνου να αναπτυχθεί μια πυραμίδα. Την ενισχύει η κατάσταση, η ανεργία και το γενικότερο κλίμα που επικρατεί και τελικά καταλήγει σε μια τραγωδία για πολλούς! Ο Πυραμίδας είχε «μυηθεί» στην World Ventures και πίστευε ότι θα έβγαζε πολλά λεφτά μέσα από αυτή την MLM γράφοντας νέα μελή υπό αυτόν.\nΤι είναι η World Ventures ή τι ακριβώς κάνει η World Ventures; Προσφέρει φθηνά πακέτα διακοπών στα μέλη της, τα οποία όμως πληρώνουν γύρω στα 250 ευρώ για να μπουν στο «σχήμα» της και επιπλέον κάθε μήνα συνδρομή κάπου 40 ευρώ.\nΜε αυτές τις προϋποθέσεις μπορούν τα μέλη να απολαμβάνουν «φθηνές διακοπές» αλλά και να βγάλουν και χρήματα αν «στρατολογούν» δηλαδή αν καταφέρουν να γράψουν νέα μέλη από κάτω τους, τα οποία με τη σειρά τους θα πρέπει να καταβάλουν τα ίδια ποσά κλπ. Σου λένε πως αν γράψεις ακόμα 4 μέλη στην εταιρεία, τότε σταματάς να πληρώνεις μηνιαίες δόσεις και αν γράψεις περισσότερα από 4 μέλη ή αν τα μέλη που έγραψες γράψουν και αυτά καινούρια μέλη, τότε ξεκινάς να παίρνεις μια προμήθεια κάθε μήνα. «Άρα βγάζεις λεφτά!» Το μέλος μια τέτοιας εταιρείας μπορεί να βγάλει χρήματα μόνο "στρατολογώντας" νέα μέλη από κάτω του, ενώ δεν μπορεί να βγάλει κάνοντας ταξίδια. Απλά υποτίθεται ότι από τα φθηνά αυτά ταξίδια πληρώνει λιγότερα χρήματα από ότι εάν τα έκλεινε με κάποιον άλλο τρόπο. Οπότε στην τελική το κάθε μέλος υπολογίζει ότι θα κερδίζει πολλά χρήματα από αυτούς που μπαίνουν κάτω από αυτόν και ουσιαστικά δεν ενδιαφέρετε για το προϊόν, δηλαδή τα φθηνά πακέτα διακοπών και επικεντρώνετε μόνο στο πως θα γράψει νέα μέλη για να βγάλει λεφτά.\nΗ αρχή στο δικτυακού μάρκετινγκ όπως και στην δική μου περίπτωση γίνετε όταν ένας «φίλος» σε προσεγγίζει για να σε πείσει να παρακολουθήσεις μία άκρως ενδιαφέρουσα παρουσίαση, χωρίς ωστόσο να σου αποκαλύψει ή να σου πει από την αρχή ξεκάθαρα το τι θα γίνει. Αυτή είναι μια πάγια πρακτική όλων αυτών των επιχειρήσεων, ώστε βασικά ο υποψήφιος πελάτης να μην εκπονήσει κάποια προκαταρκτική έρευνα σχετικά με την εταιρία πριν την συνάντηση.\nΜε το που θα πας στο ραντεβού θα σε «φτιάξουν ψυχολογικά» με κάποιο κομπλημέντο ώστε εξ αρχής να έχεις καλή διάθεση… π.χ. «τι καλά που διατηρήσε… χρόνια έχω να σε δω και δεν άλλαξες καθόλου… πόσο σου πάει αυτό το λουκ κλπ». Μετά από λίγα λεπτά ψιλοκουβέντας θα σου πουν με ωραίο τρόπο ότι μέσα στην απελπισία τους σε αυτή την οικονομική κρίση που βιώνουμε βρήκαν κάτι «τέλειο» που δουλεύει και βγάζουν λεφτά. Ότι είδαν τη διάθεση τους να αλλάζει, την προοπτική και την ευκαιρία για μια άνετη ζωή να είναι ένα βήμα μπροστά τους, ότι κοιμούνται καλά τα βράδια, ότι δεν νευριάζουν πια με το παραμικρό κλπ. Σε ρωτούν αν θες να στο δείξουν με τρόπο που δεν μπορείς να πεις όχι και από αυτή τι στιγμή αρχίζει να προβάλετε μπροστά σου μια παρουσίαση για την οποία έχουν εκπαιδευτεί να την κάνουν ανάλογα με τις αντιδράσεις σου και μοναδικό στόχο έχει την εγγραφή σου ως νέο μέλος σε αυτή τη τέλεια δουλειά. Το πρώτο που θα σου δείξουν είναι ένα σλόγκαν ή λογότυπο της εταιρίας για να δουν εάν γνωρίζεις κάτι και πως πρέπει να σε προσεγκίσουν εξ αρχής. Το κόλπο είναι να σε κάνουν να συμφωνείς με αυτά που λένε. Σε κάποια φάση θα σου πουν ότι στο δείχνουν γιατί είσαι δικός τους άνθρωπος και πως δεν πρέπει να αφήσεις να χαθεί μια τέτοια ευκαιρία να βγάλεις και εσύ εύκολα λεφτά. Σου λένε ότι αυτοί θα το δουλέψουν το «κόλπο» με ή χωρίς εσένα και γενικά προσπαθούν να σε ενθουσιάσουν με την ιδέα. Ίσως σου δείξουν και μια «master card» με το όνομα τους η οποία είχε πάνω και το λογότυπο World Ventures από όπου κάνουν αναλήψεις των χρημάτων που κερδίζουν. Υπάρχουν και άλλα όπως μια ασημένια BMW που μπορεί κάποιος να κερδίσει και σου δείχνουν φωτογραφίες ατόμων με τις ΒΜW που κέρδισαν και να κρατούν μια καρτέλα που γράφει το σλόγκαν «you should be here».\nΘα σου πουν ότι όλα είναι σχεδιασμένα τέλεια με μεθοδολογία βήμα βήμα, ότι υπάρχουν άνθρωποι που σε βοηθάνε, που σε εκπαιδεύουν, και ότι οι ίδιοι βγάζουν λεφτά και θα βγάλουν και ακόμα περισσότερα με ή χωρίς εσένα αλλά πως είναι κρίμα να μην ενταχθείς και εσύ στην ομάδα. Θα δεις πολλές φωτογραφίες με τους ίδιους μαζί με πετυχημένους ή γνωστά άτομα τύπου celebrity που συμμετέχουν στην εταιρία. Στην τελική θα σου πουν ότι δεν πρέπει να σε αποσχολεί η επιτυχία σε αυτό το τέλειο εργαλείο και να τους εμπιστευτείς γιατί κάθε λεπτό που περνάει... χάνεις χρήματα! Κατά τη διάρκεια της παρουσίασης αρκετοί, υπό το βάρος της παρόρμησης και της ψυχολογικής πίεσης, θα υποκύψουν. Όταν τελειώνει η παρουσίαση σε ρωτούν «Λοιπόν; πώς σου φάνηκε; τέλειο;» και συνεχίζουν: «Τι από τα δύο σε ενδιαφέρει; Τα ταξίδια ή το «φανταστικό κόλπο» του δικτυακού μάρκετινγκ;». Λίγο το πολλά υποσχόμενο μπλα μπλα, οι φωτογραφίες από ειδυλλιακές παραλίες, όμορφα ξενοδοχεία, σπίτια «επιτυχημένων» που συμμετείχαν στο σχήμα, «βραβεία» της εταιρείας, η φιλοδοξία σου κλπ. και η ατάκα «Ποιος, εξάλλου, δεν επιθυμεί να ταξιδεύσει φθηνά, να ζήσει το απόλυτο όνειρο και να εξασφαλίσει ένα καλό εισόδημα πίνοντας καφέδες;» σε φέρνει στο να γίνεις νέο μέλος υπογράφοντας επί τόπου στην καφετέρια και μέσα σε λίγες εβδομάδες να γίνεις «πιόνι» και να ψάχνεις γνωστούς και φίλους να γραφτούν κάτω από εσένα. Οι περισσότεροι δεν τα καταφέρνουν και δυστυχώς μετά από λίγους μήνες ψάχνουν τρόπο να βγουν από το σχήμα για να μη χάσουν και άλλα λεφτά! Τότε θα σου πουν ότι όπως σε όλες τις δουλειες αν δεν δουλέψεις δεν πληρώνεσαι. Για κόσμο που το έχει ψάξει ή έφυγε από ένα MLM η άποψη τους είναι ότι δεν δουλεύεις αλλά κοροϊδεύεις και ότι σου ζητάει μάλιστα «η ομάδα» να το κάνεις σε πολύ στενούς σου φίλους που μπορεί με την πίεση που τους ασκείς να σε κάνουν πέρα και να τους χάσεις (και δύσκολα να τους ξανακερδίσεις αφού τους φερθείς έτσι). Επικρατεί η άποψη ότι χρήματα τελικά θα βγάλεις αν αποφασίσεις να φλομώσεις στο ψέμα κόσμο, αλλά… αξίζει το τίμημα;\nΣχετικά με τα φθηνά πακέτα διακοπών νομίζω ότι ο πολύς κόσμος δεν θα μπορέσει να κάνει διακοπές. Οπότε ποιος θα μπει για τα ταξίδια. Αν κάποιος μπει στο MLM θα μπει με την προοπτική να βγάλει λεφτά, δηλαδή για αρχή να γράψει τουλάχιστον ακόμα 4 άτομα. Αν πιστεύει ότι δεν μπορεί να γράψει 4 άτομα, δεν θα μπει. Επίσης, αν κάποια στιγμή ανακαλύψει ότι δεν μπορεί να το κάνει, θα προσπαθήσει να βγει (χάνοντας τα 250 και όλες τις ήδη καταβληθείσες μηνιαίες "δόσεις").\nΑπό στοιχεία που βρήκα ο 1 στους 5 βγάζει λεφτά, πάντα ανάλογα με τα άτομα που έχει από κάτω του. Με σωστή ερμηνεία της "οικονομικής έκθεσης" της World Ventures, εάν θέλετε να το δείτε σαν δουλειά και να βγάλετε όλο τον επόμενό χρόνο στην εταιρεία εισόδημα της τάξης των 16.000$ USA, τότε θα πρέπει να ανήκετε στο 0,21% των μελών της. Δηλαδή θα πρέπει για όλο τον επόμενο χρόνο να έχετε από κάτω σας περίπου 500 ενεργά μέλη. Αυτός ο αριθμός όμως πόσο εύκολο είναι να επιτευχθεί και να διατηρηθεί… συζητάμε για 500 ενεργά μέλη. Να όμως που τα μαθηματικά δεν βγαίνουν. Δεν βγαίνουν γιατί δεν υπάρχει τόσος κόσμος. Αν γραφτείς σήμερα θα είσαι αρκετά χαμηλά στην ιεραρχία του πυραμοειδούς σχήματος και σε ένα τέτοιο σχήμα όπου τα μέλη καταφέρνουν να στρατολογούν μόνο από 10 άτομα, πολύ σύντομα εξαντλείται όλος ο πληθυσμός της γης!!! Ένα διάγραμμα βοηθάει να το δούμε αυτό:\n1 (ο μάγκας ιδρυτής της εταιρίας)\n10 (η οικογένεια του)\n100 (οι συγγενείς του)\n1.000 (οι φίλοι του)\n10.000 (οι γνωστοί των φίλων του)\n10.000.000 (κάπου εδώ εμείς, αν όχι πιο κάτω)\n10.000.000.000 (ο πληθυσμός της γης σε κάτι δεκαετίες)\nΑν και μέχρι σήμερα δεν γνωρίζω εάν υπήρξε οποιαδήποτε καταγγελία για εξαπάτηση, ο τρόπος που δραστηριοποιείται η συγκεκριμένη ομάδα ατόμων, θυμίζει έντονα περίπτωση απάτης τύπου «πυραμίδας», που στην περίπτωση αυτή, υπάρχει αυξημένος κίνδυνος να εξαπατηθούν πολίτες όπως εσείς. Με αφορμή τη δραστηριότητα της συγκεκριμένης εταιρείας και στην Κύπρο, η εκεί Αστυνομία καλεί το κοινό, εφόσον περιέλθει στην αντίληψη του τέτοιου είδους δραστηριότητες, να είναι ιδιαίτερα προσεκτικό και επιφυλακτικό. Το άλλο θέμα είναι αν εσύ που είσαι μέλος και προσπαθείς να γράψεις νέα μέλη, μήπως είσαι παράνομος στην Ελλάδα;\nΦυσικά δεν δραστηριοποιείται στην Ελλάδα μόνο η World Ventures… αν το αποφασίσεις υπάρχουν πολλές εταιρίες να επενδύσεις όπως AVON, HERBALIFE, AMWAY, Quixtar, Alticor, Equinox, Skybiz, Network 21, LR International, AMS (Advantage Marketing Systems), Rexall, Dream Chasers, The Newest Way To Wealth, DHS club, Big Planet, DXN, Forever Living, Prepaid Legal, Nikken, Legacy for Life, Lexxus International, NuEworld, WMA Securities Inc., Neways International, Streamline International Inc., Professional Resources International Inc., κλπ.\nΞέρω μεγάλο το κείμενο αλλά εάν διαβάσατε έως εδώ σας παραθέτω και ένα κείμενο σχετικό με το πρόγραμμα πολυεπίπεδου marketing (MLM) που βρήκα χρήσιμο και αξίζει το κόπο να διαβαστεί:\n"Επιχειρηματική Ιδέα - Είναι το περίφημο «κόλπο» που θα σας πετάξει για δόλωμα ο αντιπρόσωπος, με σοβαρότητα, καθώς θα μιλάτε για κάτι αδιάφορο. Αν έχετε μηχανή θα σας ρωτήσει «Τι μηχανή έχεις;» και αφού του απαντήσετε θα σας πει «πως θα σου φαινόταν αν του χρόνου μπορούσες να έχεις την πιο ακριβή BMW»; Εσείς θα αναρωτηθείτε «Μα πως;» και θα σας πετάξει την «Ιδέα». Το ψάρεμα του υποψήφιου για να εντοπιστούν οι ανάγκες ή επιθυμίες στις οποίες θα δοθεί σαν λύση το MLM είναι κλασική περίπτωση. Είτε ψάχνετε για δουλειά, λεφτά, αμάξι, μηχανή, σπίτι, κότερο, η επιχειρηματική ιδέα είναι ο ιδανικός τρόπος να τα αποκτήσετε. Η πιο σωστά να βοηθήσετε τους «από πάνω» να τα αποκτήσουν.\nΜόνο τα άτομα στην κορυφή κερδίζουν λεφτά - Όου γιες, εκείνοι στα πρώτα δύο επίπεδα είναι πάμπλουτοι, όντως οδηγούν ακριβά αυτοκίνητα, έχουν ιδιωτικά jets, πάνε κρουαζιέρες. Οι φωτογραφίες τους σε επαύλεις και μπροστά από κότερα είναι αληθινές. Ξέρετε γιατί; Γιατί τρώνε λεφτά από όλους τους υπόλοιπους από κάτω οι οποίοι έχουν να επιδείξουν μόνο τεράστια χρέη. Από κάπου πρέπει να έρχονται όλα αυτά τα κέρδη κι ένα κλασικό ψέμα που θα σας πούνε είναι «μπες τώρα που είναι νωρίς για να έχεις τεράστια κέρδη μετά που όλοι θα ακολουθήσουν» ή «γίνεται χαμός, όλοι μπαίνουν, εσύ τι θα κάνεις;» για να σας εξαναγκάσουν να μπείτε τώρα, χωρίς πολλή σκέψη, κι ας έχουν οι μεγαλύτερες τέτοιες εταιρείες εδώ και αρκετά χρόνια στάσιμο πληθυσμό.\nΠίστη! - Οι οργανωτές MLM προγραμμάτων λένε στους αντιπροσώπους/διανομείς ότι πρέπει να πιστέψουν στο πρόγραμμα. Σε μία προσπάθεια εξάλειψης κριτικής σκέψης και πλύσης εγκεφάλου, το θύμα πρέπει να πιστέψει ότι είναι μέρος των εκλεκτών που θα γίνουν σύντομα πλούσιοι. Αυτό το σύντομα βέβαια αργεί κάπως αλλά «πιστέψτε»! Πολλοί διανομείς είναι τόσο απόλυτοι και πιστεύουν στο δίκαιο του MLM τους ούτως ώστε πιστεύουν πραγματικά τα ψέματα που λένε για τα προϊόντα τους. Αυτό δεν τα κάνει λιγότερο ψέματα. Επίσης είναι ενδεικτικό ότι όταν κάποιος εγκαταλείπει το MLM ξαναγυρίζει στα προϊόντα λιανικής κι εγκαταλείπει όλα εκείνα τα μοναδικά προϊόντα που πουλούσε με τόσο ζήλο. Γιατί άραγε;\nDownline - Όταν κάποιος μπαίνει σε ένα MLM του υπόσχονται ότι αν είναι «επιτυχημένος» (στην εξαπάτηση άλλων) θα δημιουργήσει μία μεγάλη ακολουθία μελών οι οποίοι θα στρατολογούν κι άλλους συνεχώς. Η ακολουθία αυτή από επίπεδα μελών λέγεται downline και υποτίθεται ότι αν κάποιος ακολουθεί το σύστημα που του υπαγορεύει εκείνος που τον έγραψε (ο οποίος λέγεται upline ή ανάδοχος) σύντομα θα χτίσει ένα τεράστιο downline που θα του αποφέρει τεράστια κέρδη. Η υπόσχεση αυτή είναι εντελώς απατηλή και όπως είδαμε παραπάνω βρίσκει πολλούς περιορισμούς. Ακόμη κι αν κάποιος πετύχει να εξαπατήσει πολύ κόσμο το μόνο που κερδίζει έιναι όλο περισσότερη εργασία (να κρατάει κανείς κόσμο μέσα σε μία απάτη χωρίς κέρδος θέλει πολύ δουλειά κι επιμονή) και λίγα μικροπρόθεσμα κέρδη μέχρι να τα παρατήσει αφού μετά γίνεται όλο και πιο δύσκολο να συντηρήσει ένα downline καθώς μέλη φεύγουν από παντού και νέα πρέπει να προστεθούν.\nΑγορά προϊόντων από τους ίδιους τους διανομείς - Πολλοί διανομείς αναγκάζονται να αγοράζουν οι ίδιοι προϊόντα καθώς δεν καταφέρνουν να πουλήσουν αρκετά σε άλλους. Μαζικές πωλήσεις είναι σημείο επιτυχίας για τους άλλους και οι νέοι διανομείς συχνά αγοράζουν τεράστιες ποσότητες για να ανέβουν στο επόμενο επίπεδο. Αυτό συμβαίνει συνήθως στα MLMs στα οποία κάποιος μπορεί να εξαγοράσει την άνοδό του σε επόμενο επίπεδο. Το μόνο που μένει είναι μεγάλες ποσότητες φτηνιάρικων προϊόντων κι ένα χρέος από τις αγορές.\nΠροσποιητή επιτυχία - Η αγορά προϊόντων από τους ίδιους τους διανομείς είναι ένας μόνο τρόπος προβολής ανύπαρκτης επιτυχίας. Για να πείσετε τα υποψήφια θύματα πρέπει να πείτε πολλά ψέματα για δήθεν υψηλές απολαβές, να ξοδεύετε πολλά λεφτά για να δίνετε την εντύπωση ότι έχετε πετύχει. Πολλοί δεν έχουν χρήματα για πέταμα κι όμως δανείζονται για να δώσουν την εντύπωση επιτυχημένου, συνήθως από προτροπές των uplines τους οι οποίοι τους διαβεβαιώνουν ότι τα πλούτη δεν αργούν να έρθουν. Το πρόβλημα βρίσκεται στο ότι τα πλούτη δεν έρχονται ποτέ και αφού κάποιοι τα παρατάνε, τους μένουν μόνο χρέη. Έχουμε ακούσει πολλές ιστορίες για επιτυχημένους αντιπροσώπους οι οποίοι οδηγούσαν Mercedes και BMW αλλά μετά δεν είχαν λεφτά να φάνε, να πιούν ένα καφέ ή να πληρώσουν νοίκι, λογαριασμούς και τη δόση για τη Mercedes.\nΆρνηση κριτικής - Αν δείτε το τάδε MLM να παρουσιάζεται αρνητικά σʼ ένα website ή δημοσιογραφική εκπομπή ή ακόμη και συζήτηση και το αναφέρετε σʼ ένα αντιπρόσωπο τότε έχει έτοιμες τις απαντήσεις. «Προσπαθούν να μειώσουν τις καλές ευκαιρίες», «συνωμοτούν εναντίον των πραγματικά κερδοφόρων εταιρειών γιατί αυτές είναι το μέλλον», «δεν καταλαβαίνουν τη νέα οικονομία και αντιστέκονται», «είναι αποτυχημένοι ενώ εμείς είμαστε νικητές και μας ζηλεύουν», «μην ακούς τους χαμένους, μόνο τους νικητές» κλπ. Η συμβουλή τους είναι «να μην τους ακούμε γιατί φέρνουν αρνητικές σκέψεις και μας στερούν από τη δύναμη που χρειαζόμαστε για να πετύχουμε τους σκοπούς μας». Όταν κάποιος προσπαθεί να σας πουλήσει ένα MLM και πείτε «α, κι άλλο MLM;» θα σας ρωτήσει «Γιατί; Τι ξέρεις για το x MLM;» για να δει πόσα ξέρετε σχετικά με το MLM του και πως θα σας το πουλήσει. Πολλοί θα αρνηθούν μέχρι εσχάτων ότι όλα αυτά που λέμε ισχύουν και θα σας γεμίσουν με ψεύτικες υποσχέσεις και «στοιχεία» που τους πάσαραν από πάνω. Ένα πράγμα προσέξτε: μείνετε ανοιχτοί σε κριτική και αξιολογήστε αντικειμενικά ότι σας λένε υπέρ ή κατά των MLM. Το ότι σας λέει κάποιος ότι πχ. το MLM διδάσκεται στο Harvard δεν σημαίνει ότι είναι αυτόματα αλήθεια. Στείλτε ένα e-mail στο Harvard και δείτε μόνοι σας."\nΤώρα το τι θα κάνετε δικό σας θέμα είναι… απλά εγώ σας λέω να προσέξετε πριν ενεργήσετε. Ορίστε και η άλλη άποψη\nκαι μια κατάσταση με ενημερωτικά link σχετικά με το θέμα και με πολλά ενδιαφέροντα σχόλια:\nκαι ένα στα αγγλικά:\nΑναρτήθηκε από Ανώνυμος 14 σχόλια: Σύνδεσμοι σε αυτήν την ανάρτηση\n«Ο φίλος Πυραμίδας… έξυπνος, ανόητος, θύμα ή απατε...


3601 Highway 180 East, Mineral Wells, Ηνωμένες Πολιτείες της Αμερικής\nΤο Budget Host Inn Mineral Wells είναι κατάλυμα 2-αστέρων που βρίσκεται μόλις 3.5 χλμ από Famous Mineral Water Company.\nΤο Budget Host Inn Mineral Wells διαθέτει δωμάτια εξοπλισμένα με ανεξάρτητη ρύθμιση κλιματισμού, παροχές τσάι/καφέ, καλωδιακή τηλεόραση, δωρεάν Wi-Fi και χώρο καθιστικού. Στα μπάνια διατίθενται μπανιέρα, σεσουάρ και ντους.\nΤο ξενοδοχείο απέχει 105 χλμ από το αεροδρόμιο Dallas/Fort Worth International.\nΤο ξενοδοχείο προσφέρει 24ωρη ρεσεψιόν, υπηρεσία καθαρισμού δωματίου και καθαριστήριο καθώς και δωρεάν στάθμευση, μηχάνημα ανάληψης μετρητών και μηχανή αυτόματης πώλησης.\nBudget Host Inn Mineral Wells, Ηνωμένες Πολιτείες της Αμερικής\n/ 3601 Highway 180 East, Mineral Wells, Ηνωμένες Πολιτείες της Αμερικής / Επικοινωνία\nDawn 933 Condo Γκάλβεστον\nComfort At Rivergate Mall 3 αστέρων Ξενοδοχείο Rodeway 2 αστέρων Πανδοχείο Crh - Hale Kamaole 3 αστέρων Ξενοδοχείο Country & By Carlson, Vero Beach-i-95, Fl 2 αστέρων Ξενοδοχείο 4th 3711-4 Διαμέρισμα Rodeway 2 αστέρων Πανδοχείο Arra 3 αστέρων Ξενοδοχείο Story 2 αστέρων Ξενοδοχείο 21c Museum 4 αστέρων Ξενοδοχείο Flor De Mayo Bed and Breakfast La Quinta & Sawgrass Mills 3 αστέρων Πανδοχείο Bacara & Spa 5 αστέρων Θέρετρο Melia Bali 5 αστέρων Ξενοδοχείο Sawgrass Grand 3 αστέρων Ξενοδοχείο Paradise Island & Spa 5 αστέρων Θέρετρο The Level At Melia Caribe Tropical 4 αστέρων Θέρετρο Baros Maldives 5 αστέρων Ξενοδοχείο Golden Eye 5 αστέρων Ξενοδοχείο


ΜΙΛΑΝΕΖΙΚΕΣ ΒΙΤΡΙΝΕΣ, ΑΠΟΚΛΕΙΣΤΙΚΕΣ ΦΩΤΟ ΣΤΗ ΜΕΚΚΑ ΤΟΥ ΓΙΟΡΤΙΝΟΥ SHOPPING ΑΛΑ ΙΤΑΛΙΚΑ\nΣΑΒΒΑΤΟ 25 ΜΑΙ 2019 | 14:58\n/ 06/12/2018, 15:38\nΠήγαμε στο Rinascente των Dolce e Gabbana\nΤα γιορτινά του έχει φορέσει η fashion μητρόπολη της γειτονικής Ιταλίας, το Μιλάνο και περιδιαβαίνοντας τα φημισμένα αξιοθεάτα και τους δρόμους του κέντρου, φωτογραφίσαμε εκείνες τις βιτρίνες που κάνουν τη διαφορά. Τα κορυφαία luxury brands του πλανήτη έχουν έναν εμπνευσμένο διάκοσμο, με τους Dolce e Gabbana να επιδεικνύουν ασυζητητί την πιο πληθωρική παρουσία εφόσον πέραν των δικών τους καταστημάτων ανέλαβαν να στολίσουν και το πολυσύχναστο πολυκατάστημα Rinascente.\nΌπως θα δείτε, η Louis Vuitton ακολουθεί την παγκόσμια ιδέα με τους κάκτους, τους φοίνικες και τα καρτουνίστικα χρώματα, ο Dior ένα πιο ονειρικό vintage εφέ χιονιού και ταπετσαρίας, η Prada επιλέγει παιχνιδιάρικα φουτουριστικά όντα και η Moncler ζώα του παγωμένου βορρά. Στον Gucci θαυμάσαμε φούξια μεταλιζέ κρόσια, απροσδόκητα αξεσουάρ και έναν χορό βαλς από τις κούκλες, που εντάσσονται θεματικά στον χρακτηριστικό mix & much κόσμο του Alessandro Michele.\nOι Dolce e Gabbana αποδεικνύονται ένα κεφάλαιο από μόνοι τους στη μιλανέζικη καταναλωτική φαντασμαγορία. Στα καταστήματά τους είδαμε τους νάνους του παραμυθιού και τα πιο περίτεχνα παραδεισένια δείπνα σε τραπέζια. Στο απίστευτα φωταγωγημένο πολυκατάστημα Rinascente της Corso Vittorio Emmanuelle έχουν φτιάξει τις βιτρίνες με σήμα κατατεθέν τα ομοιώματά τους σε κούκλες. Αναφορές σε επίσημα πάρτι, στην οικογένεια, την κουζίνα και τα ιταλικά έθιμα είναι εδώ. Μάλιστα στον πέμπτο όροφο έχουν στήσει κανονικό «βασίλειο» με σιτσιλιάνικη αγορά προιόντων. Οι πατριδολατρικές αναφορές στην ιστορία και την παράδοση της Ιταλίας είναι όπως πάντα έντονες και υπερβολικές. Θυμίζουμε πως κάτι αντίστοιχο είχαν κάνει πέρυσι στο Harrods του Λονδίνου.\nΌπως παρατηρήσαμε πάντως, λόγω των τακτικών επισκέψεών μας εδώ, η αγορά των πολυτελών οίκων έχει μετατοπιστεί προς την οδό Montenapoleone και το Duomo ενώ η ονομαστή οδός Spiga έχει «σιωπήσει». Εχουν αραιώσει εκεί τα δημοφιλή brands και ο κόσμος δεν την επιλέγει πια ούτε για βόλτα…